Monitor Extern nr.9/2012

RETROSPECTIVĂ ANALITICĂ A EVENIMENTELOR INTERNAŢIONALE

Monitor Extern nr.9/2012

RETROSPECTIVĂ ANALITICĂ A EVENIMENTELOR INTERNAŢIONALE

CUPRINS
	CRIZA EURO ALIMENTEAZĂ EUROSCEPTICISMUL. IDEALUL EUROPEI UNITE, AMENINŢAT
	3

	„O destrămare psihologică a Europei”
	4

	UE, deficitul de democraţie şi „federalismul tehnocratic”
	5

	Euroscepticism vs identitate europeană comună
	6

	Euroscepticism acut: „construcţia europeană conduce la război”
	7

	„Europa trebuie să aleagă: fie curajul, fie declinul”
	9

	„Criza Uniunii Europene este un simptom al propriei civilizaţii”
	10

	STATELE UNITE, ÎN PRELIMINARIILE PREZIDENŢIALELOR
	12

	Alegeri într-un moment critic: economia americană la răscruce
	12

	Potrivit sondajelor
	13

	Strategii diferite în cursa pentru Casa Albă
	13

	Barack Obama, profil de candidat
	15

	Mitt Romney, profil de candidat
	15

	Mitt Romney vs Barack Obama
	16

	Barack Obama vs Mitt Romney (via Joe Biden)
	16

	Barack Obama – pro şi contra
	17

	Inedit
	22

	Barack Obama, autocritic
	24

	Mitt Romney - pro şi contra
	24

	Barack Obama şi Mitt Romney, critici reciproce la distanţă
	25

	Michelle Obama vs Ann Romney, confruntarea Primelor Doamne
	26

	EVENIMENT DIPLOMATIC LA TEHERAN: SUMMIT AL MIŞCĂRII DE NEALINIERE
	28

	Summit-ul Mişcării de Nealiniere, preambulul restabilirii relaţiilor diplomatice Egipt-Iran
	29

	Tensiuni la summit-ul Mişcării de Nealiniere; Memento
	29

	Întâlnire între Ban Ki-moon şi demnitari sirieni  de rang înalt
	32

	Rezoluţie finală: Iranul poate folosi energia nucleară în scopuri paşnice
	32

	Raportul AIEA privind activitatea nucleară a Iranului
	33

	Conex
	34

	După summit
	34

	O opinie critică privitoare la summit
	35

	URAGANUL HEGEMONIEI AMENINŢĂ PACIFICUL
	36

	CHINA, un actor esenţial în Pacific
	36

	Vecinătăţi cu nuanţe sensibile şi vocaţie geopolitică
	36

	Motive de îngrijorare
	38

	Superputere
	39

	O superputere diferită de “universalismul vestic”
	40

	STATELE UNITE ALE AMERICII: strategii militare; Memento 
	41

	Conex
	44

	Memento
	45

	Rusia priveşte spre Pacific
	45

	FLASH
	47

	SIRIA: CRIZĂ UMANITARĂ
	47

	Cea mai sângeroasă lună de la începutul conflictului
	47

	Noi victime şi printre jurnalişti
	47

	Ferme reacţii internaţionale
	48

	Bashar al-Assad: „Poporul sirian va lupta împotriva complotului străin”
	49

	EXTREMA DREAPTA CÂŞTIGA TEREN PESTE OCEAN: GRUPĂRI NEONAZISTE ÎN SUA
	50

	„GREXIT”
	52

	EXCEDENTUL DE EXPORTURI GERMANE ŞI DEZECHILIBRELE EUROPENE
	54

	ALERTĂ: 

PATRIMONIUL CULTURAL EUROPEAN, ÎN PERICOL
	55

	PRESA IRONIZEAZĂ OAMENII POLITICI, PRIN CITATE
	57

	Surse documentare
	59


CRIZA EURO ALIMENTEAZĂ EUROSCEPTICISMUL. 

IDEALUL EUROPEI UNITE, AMENINŢAT
Criza euro ameninţă să erodeze idealul Europei unite. Ea stimulează imaginaţia politicienilor în aflarea unor soluţii dar şi cea a analiştilor şi experţilor  în aprecierea fenomenului. 

Conform unei opinii americane deloc optimiste, după criză înseamnă înainte de criză, ceea ce ar presupune că fenomenul este o permanenţă - efectivă sau în devenire. Cel puţin aceasta este impresia pe care o pot avea europenii citind presa, ascultînd ştirile şi urmărind emisiunile TV. 

Imaginea crizei este difuză, natura ei - impenetrabilă, consecinţele previzibile - alarmante, soluţiile propuse pentru a-i pune capăt - diverse şi contradictorii. Criza generează profitori şi perdanţi, discordie şi nelinişti sociale, fiind însoţită de un alai de profeţii sumbre.

După 2008, în cei cinci ani scurşi de la falimentul marilor bănci şi salvarea lor discutabilă de către stat - răstimp în care s-au făcut auzite cererile pentru domolirea pieţelor, pentru reglementare - umbrela de salvare a monedei euro trebuie deschisă tot mai larg pentru a putea poteja tot mai numeroasele state ameninţate de faliment. Fiecare deschidere a umbrelei este urmată, după caz, de scurte accese de euforie sau de alarmarea pieţelor, a căror nelinişte şi nervozitate cvasi-permanentă îi panichează pe responsabilii politici, motiv pentru care summit-urile de salvare se succed în ritm alert iar disensiunile în interiorul familiei europene iau proporţii nebănuite. Renasc vechi resentimente istorice, sunt scoase la lumină stereotipii şi clişee etnice, se compară mentalităţi şi obiceiuri, sunt contrapuse atitudinea implacabilă din ţările nordice şi natura mai relaxată a Sudului european. Se fac recomandări de scindare a monedei într-un euro-nord şi euro-sud, de renunţare la moneda euro, de primire a tuturor membrilor UE în spaţiul monetar euro - sau, dimpotrivă, de excludere a unora.
Ţări cu finanţe şi economie încă solide - mai ales cele care contribuie substanţial la mărirea dimensiunilor umbrelei de slavare - încep să se opună colectivizării datoriilor, drept care sunt acuzate de restul datornicilor de lipsă de solidaritate. Germania este învinovăţită de declanşarea crizei euro, considerată prima profitoare a spaţiului monetar comun, fiind campioană la exporturi. Antigermanismul a început să se manifeste agresiv în presă, inclusiv prin caricaturi şi pamflete. Iconografia resentimentară îmbracă forme neobişnuite.

Ce fac responsabilii de la Berlin? Le cer cetăţenilor să facă efortul necesar pentru „mai multă Europă”
 - preluând cuvintele rostite de Angela Merkel în cadrul unei întâlniri la vârf Italia-Franta-Germania-Spania, desfăşurată la Roma. Formula are un caracter impenetrabil, la fel cum impenetrabile pentru cetăţeanul de rînd sunt capriciile pieţelor conform cărora politicienii iau, în ultima vreme, deciziile. Experţii şi tehnocraţii recomandă guvernelor să-şi educe parlamentele astfel încît să nu se mai opună deciziilor luate în cabinetele occidentale şi să nu mai încetinească, prin dezbateri, viteza adoptării unor măsuri. Întrucât - afirmă Angela Merkel - „dacă euro cade, Europa se va prăbuși”
 . În pofida fermităţii cu care cancelarul german a făcut această afirmaţie, poate exista şi o perspectivă diferită.
În mod firesc, proiectul european are la bază ideea unei păci durabile pe continent, favorizată de o bună cooperare economică între state.
De ce să eşueze Europa care, deşi are (încă) o monedă comună, nu are încă o Constituţie? Aceasta atestă, implicit, primatul economiei asupra altor valori care păreau, până în urmă cu cinci ani, întruchipate în ideea de Europa. Unii actori ai pieţelor financiare se gândesc la continuarea declinului. Ziarul britanic „The Telegraph” menţionează - cu referire la Grecia, dar extrapolând - o glumă răspândită în cercurile financiare: ar fi bine dacă în Grecia ar avea loc un puci şi ar veni la putere o juntă militară întrucât juntele militare nu pot fi membre ale UE. Revista „Forbes” adânceşte ideea: „Această glumă este atât de tristă şi amară pentru că - dacă ignorăm mica problemă că Grecia ar fi, atunci, o dictatură militară - ea reprezintă, în realitate, o soluţie bună pentru Grecia“.


Referitor la prevalenţa voinţei pieţelor financiare asupra voinţei democratice, Frankfurter Allgemeine Zeitung a avut un comentariu amar şi, pe de altă parte, asemănător unui semnal de alarmă: „au fost distruse acordurile morale ale perioadei post-belice în numele unei conştiinţe financiar-economice superioare. Asemenea procese se desfăşoară în secret, ele îşi fac treaba în semiconştienţă, iar câteodată durează decenii până când se va forma din ele o nouă ideologie. Aşa s-a întâmplat întotdeauna în fazele de incubare ale marilor crize autoritare (...) Devine din ce în ce mai clar că experienţa pe care o trăieşte Europa acum nu este un episod, ci o luptă pentru putere care se dă între primatul economicului şi cel al politicului. Politicul a pierdut deja mult teren. Dar procesul se accelerează. (...) Nu e clar, acum, că lăsăm valorificarea proceselor democratice în grija agenţiilor de rating, analiştilor sau unor asociaţii bancare?”
„O destrămare psihologică a Europei”

Luna august a fost bogată în semnale care par a indica pericolul că Europa, marcată de criza zonei euro, este pe cale să piardă lupta politică. 

La început de august, într-un interviu acordat publicaţiei Der Spiegel, Mario Monti a rezumat miza. „Tensiunile existente de câţiva ani în zona euro par să indice o destrămare psihologică a Europei. (…) Dacă moneda euro devine un factor de dezintegrare a Europei, vor fi demolate fundamentele proiectului european”.

Evenimentele par să îi dea dreptate lui Mario Monti, demonstrând aproape fără dubiu că pieţele financiare nu sunt singurele care nu cred în supravieţuirea euro. De exemplu, ministrului finlandez de Externe a recunoscut public că Guvernul de la Helsinki a elaborat un plan operaţional pentru a face faţă unei eventuale implozii a uniunii monetare.

Dezminţirile oficiale ale guvernului finlandez - care a dat asigurări că aceasta nu este politica sa oficială - nu au avut efect: Finlanda se întreabă, acum, dacă trebuie să părăsească sau nu zona euro. Diferenţa faţă de Germania este că în Finlanda lucrurile pot fi spuse mai clar întrucât, în această ţară, efectele ar fi mult mai puţin substanţiale. 
În alte state nordice, atmosfera politică nu este diferită. În ţările sudice, întrebarea este până unde se poate merge cu austeritatea fără a fi distrusă ideea  de Europă unită sau cât pot tolera alegătorii ceea ce percep ca umilinţă politică asociată cu planul de asistenţă financiară.

Printr-o singură întrebare, Jean-Claude Juncker a transmis mesajul că Germania poartă, în mare parte, responsabilitatea agravării crizei zonei euro: „Zona euro mai este acum altceva decât o sucursală a Germaniei?”
. 
Cei mai mulţi lideri europeni sunt convinşi că Angela Merkel are determinarea necesară pentru salvarea euro, întrucât este în interesul Germaniei. Cu toate acestea, există rezerve. Până unde poate merge cancelarul german pentru a concilia cele două obiective care par să o motiveze – salvarea monedei euro şi evitarea apariţiei unui partid de dreapta naţionalist, în ţara sa, ca în Finlanda sau în Olanda? Atitudinea opiniei publice germane a redus maximal marja sa de manevră. Pe de altă parte, apare o întrebare politică esenţială la care vor trebui să răspundă toate guvernele din zona euro: dacă nu va fi salvată moneda euro, ce va fi?

Problema europeană care pare să transforme începutul toamnei într-o perioadă crucială ar putea fi rezumată astfel: este imposibil de ştiut în ce moment Europa va fi mult prea angajată pe calea spre destrămare pentru putea reveni. “Septembrie va fi luna tuturor riscurilor” apreciază ziarul Público: „După pauza estivală, se apropie toamna şi, odată cu ea, zona euro va rezista sau se va destrăma”.
UE, deficitul de democraţie şi „federalismul tehnocratic”


În timpul crizei, natura sistemului politic al UE s-a schimbat întrucât, pe lângă entităţile suverane tradiţionale - statele membre - a apărut o altă entitate, foarte puternică, reprezentată de pieţele financiare.

 
Conflictele dintre aceste entităţi s-au încheiat, în general, în avantajul pieţelor. „Aşteptările pieţei” au devenit factorul determinant iar ţările mai precare economic, precum Grecia sau Italia, au trebuit să accepte pachete de reformă întocmite la Bruxelles ca preţ pentru sprijinul financiar, în timp ce statele membre mai bogate, precum Germania, au oferit acel sprijin fără a ţine seama de procedurile parlamentare sau de opinia publică. Jürgen Habermas a numit transferarea unor prerogative de la parlamente către acorduri interguvernamentale, „federalism tehnocratic”. Filozoful german a acuzat - pentru ignorarea voinţei cetăţenilor - elitele politice care „îşi îngroapă capul în nisip” şi „se încăpăţânează să-şi continue proiectele elitiste, privând popoarele europene de dreptul la vot"
.
Din păcate, un discurs important al preşedintelui Parlamentului European, Martin Schulz, care sublinia că obiectivul cel  mai important este democraţia, a fost, practic, trecut cu vederea. A fost o greşeală: dilema cum să salvezi Uniunea Europeană fără a sacrifica democraţia este foarte reală. Propunerile de măsuri pentru o "adevărată uniune economică şi monetară", cuprinse în raportul Van Rompuy (intitulat  "Towards a Genuine Economic and Monetary Union") implică un transfer semnificativ de prerogative ale statelor-naţiune către UE. O uniune bancară pare a fi doar o soluţie tehnică. Dar raportul Van Rompuy nu precizează nimic despre cum trebuie trataţi, la nivelul importanţei lor reale, suveranii originali - popoarele europene. 
Deficitul de democraţie al Uniunii Europene a devenit o problemă stringentă. Nu există reţete pentru a ieşi din capcana tehnocratismului. „Dar poate că cea mai mare greşeală ar fi  negarea faptului că există un conflict între cele două entităţi suverane ale politicii europene – pieţele şi popoarele – şi de a pretinde că "mai multă Europă" este un medicament lipsit de efecte secundare. Astăzi, a vorbi despre o federaţie europeană fără a ridica problema viitorului democraţiei este un simbol nu de euro-optimism, ci de euro-naivitate” scrie Gazeta Wyborcza.

Euroscepticism vs identitate europeană comună


Pentru eurosceptici, integrarea europeană ameninţă cultura şi identitatea naţională. În acest caz, va fi existând o "identitate europeană" comună? Publicaţia  De Groene Amsterdammer a sondat opinia europenilor. 

Cu cât creşte mai mult integrarea europeană, cu atât sunt mai păgubite cultura şi identitatea naţională. Iată de ce se tem, în  mare, euroscepticii. 

Pe de altă parte, însă, o cooperare europeană mai strânsă nu ameninţă identitatea naţională. Sondajele dovedesc că oricare ar fi zona în discuţie, cetăţenii se identifică, înainte de toate, cu propria lor ţară şi într-o mai mică măsură cu Europa. Bineînţeles, proporţia variază de la o ţară la alta, însă sentimentul de ataşament este evident, de fiecare dată: în primul rând propria ţară, apoi Europa. 
"Majoritatea persoanelor chestionate se simt înainte de orice legate de ţara lor (...). Este cazul tuturor statelor membre UE"
.

De-a lungul ultimului deceniu, realitatea a dezminţot ideea conform căreia politica - însemnând mai multă participare democratică, un parlament european mai puternic; educaţia - programe de schimb cultural, un curs de istorie europeană; sau coeziunea socială - creşterea gradului de coeziune între ţările europene ar putea contribui la o identitate europeană efectivă. 
În Eurobarometru se precizează clar: „Factorii determinanţi ai identităţii naţionale par să se fi schimbat după 2009. Accentul este din ce în ce mai puţin pus pe concepte subiective (sentimentul, punctele comune, credinţa) şi din ce în ce mai mult pe concepte mai concrete, obiective (locul naşterii, locul în care ai crescut, limba, drepturile civice)”.

Euroscepticism acut: „construcţia europeană conduce la război”


Una dintre cele mai larg răspândite idei anterioare crizei era că UE asigură pacea în Europa. Adâncirea crizei euro, viziunea federalistă germană asupra Europei - susţinută tot mai ferm de Berlin - şi demersurile cancelarului Angela Merkel care, pe câteva paliere, ar trebui să aibă ca efect cedarea suveranităţii statelor-naţiune către un for supranaţional au acutizat şi extins euroscepticismul. Au apărut idei ferme împotriva construcţiei europene, acuzată de a fi generatoare de conflicte. 

Istoricul Thierry Baudet este de părere că atunci când statele-naţiune cedează o parte din suveranitatea lor unor entităţi supranaţionale, se ajunge la conflict.. 
„Orice pierdere cauzată de Bruxelles în relaţie cu democraţia, suveranitatea şi transparenţa ar fi deci în definitiv compensată de un scop nobil: pacea. Dar această presupunere se bazează pe o eroare. Naţionalismul nu conduce la război. Ambiţia de a crea un imperiu european conduce la război. Ambiţia de a pune cu orice preţ popoare diferite în acelaşi carcan conduce la război. Pe scurt, construcţia europeană este cea care conduce la război”
 afirmă Thierry Baudet. 
Thierry Baudet îşi fondează opinia pe elemente istorice. Fascismul şi nazismul erau, amândouă, axate pe integrarea europeană. În 1933, Mussolini îşi exprima convingerea că Europa şi-ar putea exercita din nou puterea asupra lumii dacă ar reuşi să instaureze o anumită unitate politică. În 11 septembrie 1940, Goebbels afirma că, după cincizeci de ani, nimeni nu va mai gândi în termeni de ţări. În 28 noiembrie 1941, într-o discuţie cu ministrul finlandez de Externe, Adolf Hitler susţinea că, în mod evident, ţările europene erau făcute să înainteze împreună, ca membrii unei mari familii. 
Într-o ordine conexă de idei, istoricul Hugh Seton-Watson, de la Universitatea Oxford, a afirmat că intenţiile lui Hitler nu se limitau numai la ceea ce a fost descris drept naţionalism german. Scopul acestuia era de a cuceri toată Europa şi o mare zonă din afara Bătrânului Continent
. Mussolini intenţiona să fondeze un nou imperiu roman în jurul Mării Mediterane. Rasismul german nu era nici el o expresie a naţionalismului, dimpotrivă. O rasă depăşeşte graniţele naţiunii şi ale unui stat. Teoria rasistă este, deci, prin definiţie, o doctrină internaţionalistă - nicidecum naţionalistă.
Thierry Baudet subliniază detalii şocante despre fondatorii UE.

Robert Schuman, un fondator al proiectului european, a fost, până în iulie 1940, secretar de stat în regimul colaboraţionist de la Vichy. Ca deputat al regiunii Lorraine, a susţinut activ acţiunile care au avut ca finalitate anexarea unei părţi din Cehoslovacia de către Germania hitleristă. Robert Schuman insistase ca Mussolini şi Hitler să strângă relaţiile. În iulie 1940, s-a numărat printre parlamentarii care au sprijinit preluarea puterii de către Pétain. 
Jean Monnet, un alt fondator al UE, se afla, în acel timp, la Londra şi încerca să împiedice difuzarea buletinelor cotidiene de ştiri ale lui De Gaulle la radio (ceea ce a reuşit să facă în 20 şi 21 iunie 1940).

În aceeaşi cheie, Thierry Baudet demontează ideea conform căreia „naţionalismul” ar fi fost cauza Primului Război Mondial. Istoricul relevă faptul că şi în timpul Primului Război Mondial scopul Germaniei era de a supune şi integra într-un imperiu zone care nu erau germane. Acest război a început, de altfel, în butoiul de pulbere pan-naţional care era Austro-Ungaria. Această uniune europeană avant la lettre refuza să acorde independenţa sârbilor bosniaci, ceea ce a determinat un grup de "tineri bosniaci" să comploteze pentru asasinarea arhiducelui Franz Ferdinand, în iunie 1914.

„Opresiunea unui sistem centralizat creează tensiuni” subliniază Thierry Baudet, insistând asupra faptului că „una dintre principalele învăţături ale Primului Război Mondial a fost, de altfel, "principiul autodeterminării" – propagat, de exemplu, de către preşedintele american Woodrow Wilson – care a pledat cauza respectării naţiunilor diferite, nicidecum a dizolvării sau integrării lor într-un ansamblu mai larg”
.

Istoricul îşi argumentează ideea conform căreia „naţionalismul nu conduce la război, ci imperialismul şi dorinţa de unificare europeană” şi prin referiri la perioada napoleoniană, cu evidenţierea unor elemente care se regăsesc în actuala construcţie europeană. „Napoleon voia, pentru binele Europei, să instaureze aceleaşi principii: un cod european, o Înaltă Curte de Justiţie europeană, o monedă comună, aceleaşi unităţi de măsură, aceleaşi legi, şi aşa mai departe. Napoleon se aştepta ca Europa să devină rapid o singură naţiune”
.

Concluzia: este falsă ideea conform căreia naţionalismul conduce la război iar unificarea europeană, la pace. 
De altfel, după Al Doilea Război Mondial, când a apărut clar ideea unei uniuni europene, continentul nu a cunoscut, în mod esenţial, pacea. Timp de o jumătate de secol, ţările vest-europene au fost angajate într-o luptă aspră, subsumată Războiului Rece, împotriva Uniunii Sovietice – expresia statlă a unei filozofii antinaţionale: comunismul. Muncitorul, indica Manifestul Partidului Comunist, nu are naţionalitate.

Ajungând la perioada actuală, Thierry Baudet apreciază că încercarea de a uni politic Europa generează şi astăzi tensiuni. În aproape toate ţările europene au apărut, în forţă, partide care se împotrivesc sistemului. În Europa de Nord, neîncrederea faţă de Sud este în creştere - reversul fiind valabil. „Din nou, nu naţionalismul, ci proiectul european este sursa de conflict. Prin urmare, noi trebuie să ne îndreptăm spre o Europă complet diferită faţă de cea actuală. O Europă fără un sistem centralizator - o Europă de state-naţiune cooperând reciproc şi care nu s-ar teme de diferenţele naţionale. Trebuie restituită ţărilor autoritatea lor asupra graniţelor naţionale, astfel încât acestea să poată determina pe cine lasă să intre. Ele vor alege, în propriul interes economic, un regim flexibil de vize, păstrând, în acelaşi timp, controlul asupra criminalităţii şi imigraţiei. Trebuie dizolvată moneda unică pentru ca ţările să poată din nou respira pe planul monetar şi să decidă asupra ratele dobânzii în funcţie de orientarea condiţiilor locale”
. 

În opinia lui Thierry Baudet, naţionalismul nu este o sursă de conflict, dar „forţa care face democraţia posibilă”, iar fără această forţă „parlamentul nu poate lua o decizie legitimă”. Istoricul subliniază, ferm, că „frica de naţionalism este de natură să pună la putere un imperiu bruxelez constrângător”, soluţia fiind „să nu mai fie atacat statul-naţiune”.
„Europa trebuie să aleagă: fie curajul, fie declinul”


Timp de peste cinci decenii, Europa unită le-a garantat statelor şi popoarelor europene pacea, democraţia, prosperitatea economică, respectul faţă de grupurile minoritare şi bunăstare socială. În momentul de faţă, acest patrimoniu riscă să explodeze. Pentru prima dată după 50 de ani, par să fie implementate mecanisme care riscă să declanşeze, la nivelul cetăţenilor, o serie de reacţii, temeri, accente naţionaliste, similare celor din anii 1930, cu care s-au confruntat statele europene.
În contextul globalizării, al cursei fondurilor, pe fundalul transformării lumii, Europa - cea mai mare economie mondială - nu a ştiut să facă pasul necesar pentru a proteja acest patrimoniu, pentru a depăşi criza. 

Fondatorii Europei unite nu aveau doar perspectiva integrării economice. Acest aspect era doar un mijloc pentru atingerea scopului unei Europe unite la nivel politic. Cooperarea economică avea rolul de a realiza apropierea popoarelor şi de a reduce riscul unor noi conflicte. Europa avansează într-un mod subtil afirma, la un moment dat, Jacques Delors.

Câteva decenii, strategia a funcţionat. Acum, în plină bulversare economică şi monetară, această abordare elitistă, care nu presupune implicarea cetăţenilor în procesele decizionale, îşi arată limitele. Mulţi indivizi atribuie criza unui exces al integrării europene, nu instrumentelor limitate ale instituţiilor Uniunii Europene. În contextul ascensiunii mişcărilor extremiste care se opun Uniunii Europene, riscul destrămării blocului comunitar pare concret.

Momentul este crucial. Ca dimensiune, nici unul dintre statele european nu este capabil să conteze individual, în mod real, pe scena globală - nici măcar Germania. Pe cale de consecinţă, Europa rămâne singura opţiune politică, înţeleasă în sensul capacităţii de a alege propriului destin. Dar, Europa nu poate fi consolidată împotriva voinţei popoarelor sau într-un mod lipsit de transparenţă.
Publicaţia italiană Internazionale avansează cinci propuneri pentru crearea acestei uniuni politice - cu menţiunea că este esenţial ca toţi cetăţenii să se exprime în mod clar:

1. alegerea în mod direct a preşedintelui Uniunii Europene, prin sufragiu universal;
2. un singur reprezentant al Uniunii Europene, prin fuziunea funcţiilor de preşedinte al UE şi de preşedinte al Comisiei Europene;
3. luarea deciziilor la nivel european cu dublă majoritate simplă: 51% din cele 27 de state membre prin votul miniştrilor şi 51% din populaţie, prin reprezentanţii din Parlamentul European;
4. liste europene pentru scrutinul europarlamentar;
5. instituirea referendumurilor de iniţiativă populară la nivel european.
Dacă ar fi acceptate astfel de propuneri, urmarea ar fi un plus de democraţie în Uniunea Europeană, pentru a oferi liderilor de la Bruxelles o adevărată legitimitate şi a-i obliga să-şi justifice public deciziile. Atingerea unui asemenea ţel întâlneşte, însă, un puternic obstacol: mai multă democrație ar însemna renegocierea tratatelor UE, care stabilesc, printre altele, felul în care sunt aleşi guvernanţii de la Bruxelles şi în care funcţionează instituţiile. „Aceasta este o mare problemă pentru legitimitate. Dacă se caută obţinerea unei legitimităţi sporite, acest lucru implică amendarea tratatelor”
 afirmă Krzysztof Bledowski, directorului consiliului Manufacturers Alliance, care supraveghează îndeaproape evoluţia Europei.
Întrebarea esenţială este: există lideri europeni care doresc renegocierea, amendarea tratatelor UE? Răspunsul este previzibil. În plus, parcă pentru a preveni posibila iniţiativă a amendării tratatelor UE - cu scopul obţinerii unui plus de democraţie - pe de o parte a fost, constant, alimentată ideea că orice critică la adresa Comisiei Europene, de exemplu, este o expresie a euroscepticismului şi, pe de altă parte, că euroscepticii sunt, invariabil, populişti, ceea ce echivalează, implicit, cu punerea la index a acestora. În fapt, criticii carenţei de democraţie sunt consideraţi - de auto-intitulaţii, în ultima perioadă, „pro-europeni” - drept anti-europeni. Generalizarea este nedreaptă prin includerea celor care, corect, consideră că UE ar trebui să comunice cu cetăţenii în luarea deciziilor. Dincolo de această realitate, produce un efect pervers, alimentând euroscepticismul. 

„Ducem lipsă de lideri europeni adevăraţi” afirmă Andrea Römmele, profesor de comunicare în politică şi societatea civilă la Hertie School of Governance din Berlin. „Sunt atât de multe subiecte naţionale şi europene interconectate, încât este imperativ necesar ca liderii europeni să comunice cu populaţia şi să fortifice Europa.”

„Criza Uniunii Europene este un simptom al propriei civilizaţii”


Într-un interviu acordat publicaţiei Der Spiegel gânditorul anti-totalitar André Glucksmann a exprimat îngrijorare în privinţa viitorului Europei - a cărei actuală evoluţie este „extrem de tulbure”. Motivul identificat este subtil, rezidând în faptul că societăţile democratice „au tendinţa de a ignora sau de a uita dimensiunile tragice ale istoriei” - de aceea nu a crezut că „pericolele au dispărut cu desăvârşire odată cu încheierea fascismului și a comunismului”. Este vorba, desigur, de pericolul care planează asupra democraţiei, când sunt ignorate semnalele care arată că aceasta este în pericol. 


Subliniind că „o confederaţie europeană este un ţel (...) îngheţat în caracterul abstract” al noţiunii şi că „urmărirea acestui scop este un obiectiv greşit” întrucât „Europa nu este o comunitate în termeni de religie, limbă sau morală”, André Glucksmann crede că „criza Uniunii Europene este doar un simptom al propriei civilizaţii. Nu se auto-defineşte pe baza propriei identităţi, ci, mai degrabă, în baza diferenţierilor existente.”

Axul Uniunii Europene este, pentru André Glucksmann, democraţia. Ajunge la această concluzie fermă evidenţiind o realitate istorică. Uniunea Europeană care „este o reacţie defensivă în faţa ororii”, „o năzuinţă comună (...) împotriva răului” s-a înfiinţat pentru o luptă comună împotriva a trei rele: memoria lui Hitler, holocaustul, rasismul și naţionalismul extrem; comunismul sovietic în timpul Războiului Rece”. În urma acestor „trei nenorociri” naţiunile europene au ajuns la o „înţelegere a democraţiei care constituie un subiect central, civilizator, al Europei”.

Acum, Europa traversează o criză de încredere şi trebuie să-şi reconsolideze edificiul democratic căci „se pare că Uniunea Europeană a uitat scopul pentru care există”. Lipseşte „viziunea globală” şi, odată cu scăderea sistemului imunitar democratic, a apărut o provocare „la un alt nivel”, respectiv o carenţă a solidarităţii, motiv pentru care dacă „bătrânele naţiuni ale Europei nu se unesc şi nu conlucrează în crearea unui plan comun”, dacă „fiecare joacă propriul său joc”, dacă „ţărilor noastre li se permite să se divizeze sub presiunea forţei pieţelor economice, naţiunile vor pieri, atât în mod individual, cât şi ca uniune.” André Glucksmann consideră că „starea de ezitare” în care se complace Europa - deşi ”în această confuzie anarhică” ar trebui „să facă faţă ameninţărilor în mod activ” - este, în egală măsură, efectul lipsei unei conduceri adecvate şi al „eşecului intelectualilor, indiferenţei faţă de opinia publică şi a separatismului”. 


Concluzia finală a filozofului francez este un grav semnal de alarmă. 

În urma adâncirii deficitului de democraţie şi a lipsei conlucrării, Europa „va cădea în secolul al XIX-lea”. 

Eschivarea din calea marilor provocări, incapacitatea culturilor europene de a face faţă în mod corespunzător încercărilor vor transforma Europa în „continentul nevoilor și al nostalgiei”. 

În era post-modernistă „intelectualitatea s-a pierdut” iar „presupusul post-modernism non-ideologic” este văzut ca „încarnarea mişcării de revoltă - revolta ca protest moral, constituind un sfârşit prin ea însăşi.”   


În situaţia dramatică în care apare riscul maximal definit prin „forma este conţinutul”, când „gândirea este atât de fragmentată, atât de înfrânată de scrupule, încât se îndepărtează de miezul problemei” totul pare a evoca, metaforic, mesajul transmis prin cuvintele lui Oskar Matzerath, personajul principal din „Toba de tinichea” - romanul lui Günter Grass: „Văd, bat la tobe și insuportabila lume se descompune în bucăţele”.
STATELE UNITE, ÎN PRELIMINARIILE PREZIDENŢIALELOR

Alegeri într-un moment critic: economia americană la răscruce


Unicul lucru asupra căruia cei doi contracandidaţi pentru Casa Albă - democratul Barack Obama şi republicanul Mitt Romney - sunt de acord este că economia americană se află într-un punct critic. 

Nivelul şomajul este de 8%, creşterea economică în primul semestru al anului a fost sub 2%, iar pericolele s-au multiplicat: zona euro s-ar putea prăbuşi, China şi-a încetinit motoarele, iar aşa numitul “vârf fiscal” - reprezentând combinaţia creşterea taxelor-reducerea cheltuielilor publice - se apropie ameninţător, precizează The Economist.
Problemele economiei americane provin, în mare parte, din excesul consumerist specific anilor anteriori crizei. Până în 2008, economia SUA depindea de consum şi de tranzacţiile imobiliare, amândouă finanţate din bani străini, injectaţi într-un sistem financiar subcapitalizat. 

În anul 2000, datoria privată ajunsese la 100% din veniturile totale, iar in 2007 la 133%. După o criză provocată de creşterea datoriilor, trebuie să treacă destul de mult timp pentru ca băncile şi consumatorii să-şi reechilibreze bilanţurile lunare şi capacităţile financiare. 

Dar, spre deosebire de ce s-a întâmplat în zona euro, Trezoreria Statelor Unite nu a amânat sine die luarea unor decizii ferme. Băncile americane au fost forţate să-şi rezolve problema datoriilor şi să se concentreze asupra creşterii capitalurilor proprii. Astfel, datoriile au ajuns, acum, la 114% din venituri. 

A început să apară o dezvoltare vizibilă în anumite sectoare, precum cel al transporturilor. Slăbirea forţei dolarului explică scăderea deficitului comercial de la 6% în 2006 la 4% în 2012. Creşterea masei de consumatori din pieţele emergente s-a dovedit a fi un semnal bun. Însă,  Barack Obama cât şi Mitt Romney, prinşi în lupta electorală, se referă critic la China, acuzând-o de destabilizarea pieţei prin furnizarea de produse prea ieftine. Procedând astfel, cei doi contracandidaţi ignoră că este vorba despre a treia mare piaţă de export a Statelor Unite, în creştere cu 53 % faţă de 2007.

Exporturile americane se transformă. Succesul unor produse tradiţionale - avioanele Boeing, programele Microsoft, hamburgerii McDonald's sau filmele hoolywoodiene - pare în firescul lucrurilor şi nu mai provoacă surprindere. Însă, au crescut exporturile de servicii - arhitectură, inginerie, servicii financiare - şi a apărut o “economie a aplicaţiilor”, alimentată de ascensiunea giganţilor Facebook, Apple şi Google. Jocurile şi soluţiile virtuale produse de aceştia se vând foarte bine peste hotare. 

 Statele Unite au plătit dependenţa de petrolul importat din statele arabe. Pe de o parte, de fiecare dată când cotaţia Wet Texas Intermediate depăşeste pragul de 100 dolari/baril - aşa cum s-a întâmplat în 2008, 2009 şi 2012 - dezvoltarea economică suferă. Pe de altă parte, un preţ mai ridicat al petrolului duce la moderarea cererii şi la sporirea vânzărilor. Conform previziunilor, în 2012 nivelul importurilor petroliere va fi cel mai scăzut după 1995. 

Ce ar putea face viitorul preşedinte american pentru a ajuta la consolidarea economiei? 

Să susţină un plan în sensul încetinirii ritmului de ajungere la acel "vârf fiscal" susţinând un plan de reducere constantă a deficitului. Economia americană este, încă, expusă unor ameninţări. 

Unii democraţi doresc să fie limitate exporturile de gaze naturale pentru a controla preţurile de pe piaţa internă. 
Barack Obama ar trebui să urgenteze reglementarea exporturilor de gaze. 

Mitt Romney ar trebui să renunţe la afirmaţiile dure la adresa Chinei. 

De asemenea, viitorul preşedinte american trebuie să vindece sistemul public. Companiile americane, indiferent de forţa lor, nu pot susţine o economie slăbită de infrastructura deficitară. 
Potrivit sondajelor:
Potrivit unui sondaj comandat de CNN şi efectuat în prima decadă a lunii august, Barack Obama avea un avans de 7% faţă de Mitt Romney în cursa pentru Casa Albă. A crescut numărul alegătorilor care îl dezaprobă pe rivalul său republican, Mitt Romney, fost guvernator de Massachusetts. Rezultatele sunt, însă, diferite dacă eşantionul ar reprezenta doar oamenii de afaceri din SUA: majoritatea acestora consideră că Mitt Romney ar fi preferabil lui Barack Obama.

În august, Barack Obama întrunea 52% din preferinţele alegătorilor. 

Pentru a treia lună consecutiv, Barack Obama a fost devansat, însă, în privinţa fondurilor de campanie colectate, de Mitt Romney, candidatul republican - deşi acesta s-a situat pe a doua poziţie în preferinţele americanilor. 
Procentajul alegătorilor care se pronunţă împotriva lui Barack Obama a înregistrat, în august, o reducere de 2% faţă de luna precedentă - respectiv de la 44% la 42%. O situaţie inversă s-a remarcat în cazul contracandidatului republican, a cărui cotă negativă a crescut de la 42% la 48%.

În context, CNN a subliniat că din ce în ce mai mulţi alegători consideră ca Mitt Romney acţionează în favoarea americanilor bogaţi şi, prin urmare, nu va fi capabil să contribuie la îmbunătăţirea profundă a stării economiei ţării.

Rezultatele sondajului realizat de CNN sunt asemănătoare cu datele celorlalte cercetări sociologice efectuate în ultima perioadă. Sondajul a fost realizat în perioada 7-8 august 2012 pe un eşantion reprezentativ de 1.100 de adulţi americani. 
Strategii diferite în cursa pentru Casa Albă


Mitt Romney nu se bucură de aceeaşi popularitate cu actualul lider de la Casa Albă, aspect evidenţiat şi de o analiză a Chicago Tribune. 

În plus, cei doi au strategii de campanie total diferite, lucru sesizabil încă de la începutul campaniei. Astfel, de exemplu, cel puţin în perioadele de debut ale cursei pentru Casa Albă, spre deosebire de Barack Obama, republicanul Mitt Romney nu le-a permis fotografilor să se apropie la mai puţin de 45 de metri de el, în timpul unui discurs. Jurnaliştii au protestat, precizând că preşedintele Barack Obama le-a permis fotografilor să se apropie la numai câţiva metri de el.
Discursurile ţinute în faţa jurnaliştilor de către candidaţii la preşedinţia SUA din toamnă, Barack Obama şi Mitt Romney, au fost ilustrative pentru stilurile de campanie diferite ale celor doi. Un exemplu concludent este dat de compararea a două discursuri ţinute, în primăvară, în acelaşi loc - Societatea Americană a Editorilor de Ştiri - în două zile succesive, de cadidatul democrat şi de cel republican. 

Barack Obama a vorbit o oră, facând şi glume legate atât de campania lui Mitt Romney cât şi de momentul - intrat în anecdotică - în care discuţia sa privată cu Dmitri Medvedev a fost surprinsă de microfoanele deschise.

Mitt Romney a ţinut un discurs de jumătate de oră, citind, de pe un prompter, un atac aspru la adresa liderului de la Casa Albă. La secţiunea întrebări şi răspunsuri, a continuat să se refere la nevoile corporative ale Americii. A vorbit despre “deficit de mii de miliarde de dolari, cea mai mare creştere a taxelor din istorie, sfârşitul sistemului medical aşa cum îl ştim"
. A dat răspunsuri neconforme cu întrebarile formulate, mare parte în legătură cu discursurile lui Barack Obama, cu campania acestuia.
Mitt Romney nu are o imagine bună în rândul americanilor. Sondajul realizat de CNN în luna august a evidenţiat că sub 50% dintre alegători îl simpatizează pe Mitt Romney. CNN analizează motivul. “Lipsa de simpatie nu derivă din faptul că este bogat. Şi Obama este bogat dar 56% dintre americani îl simpatizează. Nu derivă din faptul că este republican, pentru că nici măcar republicanii nu-l plac prea mult”
 afirmă jurnalistul LZ Granderson pe site-ul CNN. O femeie l-a întrebat pe preşedintele Camerei Reprezentanţilor, John Boehner: “Puteţi să mă faceţi să-l iubesc pe Mitt Romney?” Răspunsul a fost surprinzător, mai ales din partea unui republican: “Nu, nu pot. Şi, probabil că poporul american nu se va îndrăgosti de Mitt Romney". 
 Imaginea deficitară a lui Mitt Romney nu este chiar o surpriză având în vedere ca nici în urma cu cinci ani, când a mai candidat, nu a reuşit să se facă simpatizat de americanii de rând. 
Conform Chicago Tribune, una dintre posibilele explicatii ale faptului că Mitt Romney nu reuşeşte să se facă agreat este legată de preluarea formulărilor folosite de contracandidatul său.  “Nu aţi construit voi acest lucru” - propoziţia folosită de Barack Obama pentru a le transmite oamenilor de afaceri că fără “sistemul american” nu ar fi ajuns bogaţi - a fost preluată de Mitt Romney de cel puţin doua ori: când s-a adresat unui student şi cand şi-a prezentat vicepreşedintele, Paul Ryan
În mentalul colectiv american, Mitt Romney este genul de persoană pe care o laşi să treacă înainte, cu maşina, dar nu mulţumeste întrucât, în viziunea sa, putea să facă acest lucru fără ajutorul cuiva. 

Strategia lui Barack Obama, potrivit căreia îşi atrage alegătorii cu ideea că singur nu poţi realiza lucruri importante - dar, împreună, totul este posibil - nu poate fi nici asimilată de şi nici asociată cu Mitt Romney. Candidatul republican nu stie ce înseamnă să depinzi de alţii întrucât s-a născut privilegiat. Prin discursuri, încearcă să imprime ideea că reuşitele sale nu au legătură cu familia bogată în care s-a născut, dar nu reuşeste să convingă. 

Barack Obama, profil de candidat

Barack Obama are o campanie care îmbină agresivitatea cu relaxarea. A folosit toate ocaziile pentru a-l critica, uneori cu ton de glumă, pe contracandidatul său, republicanul Mitt Romney. 
Încă de la lansarea sa în cursa pentru al doilea mandate prezidenţial, Barack Obama a iniţiat un puternic atac la adresa candidatului republican, despre care a afirmat că este „preşedintele ideilor proaste”
 - cu referire la diminuarea impozitelor pentru bogati.

Barack Obama a subliniat că mandatul său a început în 2009, în contextul gravei crize economice. A menţionat că mulţi americani trec printr-o perioadă foarte grea, însa a ţinut să amintească faptul că “nu a abandonat pe nimeni”: „Această criză durează de câţiva ani, iar economia încă se confruntă cu dificultăţi şi vor fo necesare eforturi susţinute”.

Noul slogan de campanie cu care Barack Obama încearcă să obţină un nou mandat este „Forward”. Intenţia este de a sugera că în timp ce el, ca democrat, intenţionează să ducă ţara înainte, adversarii republicani o întorc înapoi, în istorie.

Mitt Romney, profil de candidat

O campanie începe cu o teorie. 

În 2004, George W. Bush a avut ca teorie de campanie faptul că ţara are nevoie un lider cu putere de a lua decizii importante pentru a asigura securitatea. 

În urmă cu patru ani, Barack Obama a candidat cu o teorie privind schimbarea şi, pe de altă parte, cu un atac la adresa lui George W. Bush. 

Mitt Romney a început cursa pentru Casa Albă, în 2012, cu premisa că toată campania sa va avea la bază incapacitatea lui Barack Obama de a rezolva problemele economice. 

Candidatul republican încă pedalează pe această idee, însă, pe măsură ce se apropie data alegerilor, 6 noiembrie, începe să construiască un nou tip de campanie, mai agresivă, pornind de la cea iniţială, precizează Time.
În primul tip de campanie, Mitt Romney - care aspira să fie acceptat de zona centru-dreapta - a lăudat unele elemente din reforma sănătăţii promovată de Barack Obama, apoi s-a referit la sănătatea economiei, precizând că doreşte sa creeze mai multe locuri de muncă.

Mitt Romney acţionează diferit în al doilea tip de campanie: agresiv, adresându-se bazei profund conservatoare a partidului republican, care se aliază cu personalităţile dure de dreapta şi îşi critică adversarul pentru a fi transformat America în dădaca Europei.  

L-a atacat pe Barack Obama pentru a fi sporit numărul celor care beneficiază de bonuri de masă şi l-a acuzat că “vrea să-l scoată pe Dumnezeu de pe monede”
. A apărut la mitinguri electorale alături de tele-evanghelişti şi politicieni de extremă dreapta, insistând asupra iubirii sale faţă de Dumnezeu şi pentru ţară.

De ce a renunţat Mitt Romney la scenariul iniţial, privind economia? 

Răspunsul este simplu, afirmă Time: acest argument nu mai este suficient. Într-un an în care cursa pentru Casa Albă este foarte strânsă, iar votanţii indecişi sunt relativ puţini, construirea unui mesaj pentru centrul politic este o strategie raţională, dar nu suficientă. 
Mitt Romney a decis că trebuie să proiecteze o imagine de conservator gata să trateze alegerile ca pe un război greu, renunţând, astfel, la imaginea de tactician. Practic, a renunţat la precedentul tip de campanie, realizând că nu poate convinge electoratul de faptul că Barack Obama ar fi vinovat pentru economia încă slăbită. Alegătorii continuă să îl învinovăţească pe predecesorul lui Barack Obama - un republican - pentru starea economiei. 

Mitt Romney vs Barack Obama


Candidatul republican pentru alegerile prezidenţiale din Statele Unite ale Americii, Mitt Romney, l-a acuzat pe contracandidatul său democrat, Barack Obama, că desfăşoară o campanie electorală construită pe “furie şi divizare”.

“Aş spune că aceasta este o campanie pe bază de furie şi de divizare”.”Este felul de divizare pe care cred că americanii o recunosc şi cred că este unul dintre motivele pentru care această campanie, în ciuda faptului că s-a cheltuit mult mai mult decât în campania noastră, nu a câştigat tracţiunea aşteptată”
 a apreciat candidatul republican, referindu-se la campania lui Barack Obama.
Mitt Romney i-a acuzat pe democraţi că încearcă să facă legătura între el şi declaraţiile unui parlamentar republican care a folosit nefericita formulare “violuri legitime”, provocând un imens scandal în SUA.

Candidatul republican a considerat că remarcile sunt “greşite”, cerându-i parlamentarului din Missouri să se retragă din Senat, deşi fac parte din aceeaşi familie politică.
Barack Obama vs Mitt Romney (via Joe Biden)

Vicepreşedintele american, Joe Biden, a declanşat o polemică declarând că propunerile republicanului Mitt Romney în privinţa băncilor, înseamnă „să se pună din nou picioarele americanilor în lanţuri”
. 

„Uitaţi-vă la bugetul lor şi la ce propun ei” a afirmat Joe Biden la mijlocul lunii august, în cursul unei reuniuni de campanie desfăşurată la Danville, în Virginia. Mitt Romney „va lăsa băncile să-şi facă din nou propriile lor legi. Vor să vă pună din nou lanţuri la picioare” a menşuinat făcând referire la faptul că în Virginia au existat sclavi.

Acuzându-l pe Barack Obama că şi-a multiplicat numărul atacurilor la persoană pentru a masca un „bilanţ ratat”, tabăra lui Mitt Romney nu a întarziat sa reacţioneze. „Dacă ne întrebăm până unde poate merge preşedintele Obama pentru a fi reales, ştim în acest moment că este pregătit să spună că Mitt Romney vrea să pună în lanţuri picioarele americanilor”
 a declarat Andreea Saul, purtătorul de cuvânt al candidatului republican la Casa Albă.

O campanie publicitară a democraţilor a suscitat polemici. Spotul îl acuza implicit pe Mitt Romney că este responsabil de moartea unei femei bolnave de cancer. Decesul a survenit după ce soţul său a pierdut asigurarea medicală şi slujba iar compania sa a fost preluată de fondul de investiţii fondat de candidatul republican.

Tabăra lui Barack Obama a susţinut afirmaţiile lui Joe Biden: „Timp de câteva luni, republicanii au vorbit despre faptul că vor desface lanţurile sectorului privat afectat de legi care protejează americanii”
 a declarat Stephanie Cutter, adjunct al directorului de campanie a lui Obama,. „De atunci, vicepreşedintele a folosit des o metaforă asemănătoare pentru a descrie necesitatea de a desface lanţurile care îngreunează clasa mijlocie” a adăugat aceasta. „Credem că indignarea echipei lui Romney faţă de comentariile vicepreşedintelui este ipocrită, ţinând cont, în special, de discursurile propriului lor candidat care a pus în discuţie patriotismul preşedintelui” a mai menţionat Stephanie Cutter. 

Barack Obama – pro şi contra

Peste 600 de rabini îl susţin pe Obama în cursa pentru prezidenţiale

Campania electorală pentru continuarea mandatului lui Barack Obama a primit, în august, dovada unui sprijin special. Peste 600 de rabini din comunitatea iudaică americană şi-au luat angajamentul să susţină realegerea actualului preşedinte al Statelor Unite. Rabinii s-au reunit sub campania „Rabini pentru Obama". 
Ira Forman, purtător de cuvânt al grupului, a precizat că sprijinul rabinilor „vorbeşte despre angajamentul profund al preşedintelui faţă de siguranţa statului Israel şi dedicarea lui faţă de o agendă care reprezintă valorile majorităţii covârşitoare a comunităţii evreieşti din America."


În fruntea campaniei de anul acesta se află doi rabini care au fost implicaţi în alegerea lui Barack Obama şi în anul 2008.

“Obama trebuie să fie înfrânt la alegerile viitoare"

Fostul profesor de drept al preşedintelui american Barack Obama, de la Universitatea Harvard, Roberto Unger, consideră că liderul de la Casa Albă “trebuie sa fie înfrânt la alegerile prezidenţiale”.

Roberto Unger le-a cerut, public, votanţilor să nu îl realeagă pe actualul preşedinte al Statelor Unite ale Americii, precizează Daily Mail. 

În timpul precedentei campanii pentru alegerile prezidenţiale Roberto Unger l-a sprijinit şi sfătuit pe Barack Obama. Acum, nu este de acord cu deciziile preşedintelui american şi a întocmit chiar o lungă listă de critici aspre la adresa acestuia.

Profesorul a denunţat planurile lui Barack Obama de salvare a economiei suferinde a SUA, precizând că politica preşedintelui american se reduce la “încredere financiară şi ştampile alimentare”.

Roberto Unger Unger admite, totodată, că, în cazul în care republicanul Mitt Romney va câştiga alegerile "va exista un cost în numirile din sistemele juridice şi administrative”.
„Vom avea război civil dacă Obama este reales”

Democraţii cer demisia unui judecător din Texas care a declarat că în Statele Unite va izbucni un război civil dacă Barack Obama va câştiga alegerile din noiembrie. 

Judecatorul Tom Head, ale cărui afirmaţii i-au iritat pe democraţi, a încercat să se apere afirmând că afirmaţiile sale au fost “scoase din context”. 

 “Remarcile mele erau clar legate de cel mai rău scenariu, după alegeri. Dacă eu cred că se va întâmpla acest lucru? Probabil că nu” a afirmat judecătorul, care este republican. 
În cadrul unui interviu acordat pentru Fox News, Tom Head a declarat: “Mă aştept la ce este mai rău. Tulburări, acte de nesupunere civilă, un război civil poate. Şi nu vorbim doar de câteva revolte şi manifestaţii ici-colo, vorbim de Lexington, Concord oraşe texane, care vor lua armele şi se vor debarasa de Obama”
. 

Obama, acuzat de foşti agenţi CIA

Un grup de acţiune politică - iniţiat de foşti agenţi speciali ai CIA - îi acuză pe Barack Obama şi pe consilierii acestuia de a fi facilitat accesul la informaţii clasificate. Scopul: promovarea performanţelor în materie de securitate naţională şi sporirea şanselor lui Barack Obama de a obţine al doilea mandat la Casa Albă.

"Stop politicienilor, preşedintelui Obama şi altora care obţin capital politic pe seama operaţiunilor secrete de securitate naţională”
 apare pe website-ul grupului Special Operations Opsec Education Fund, în care se regăsesc republicani şi membri ai Tea Party. 

Barack Obama şi consilierii săi au negat că ar fi facilitat accesul la informaţii clasificate din domeniul securităţii naţionale. Membrii echipei de campanie a candidatului democrat aseamănă acuzaţiile de acum cu atacurile supranumite "Swift Boat", de care s-au folosit republicanii în 2004 pentru a discredita serviciul militar al lui John Kerry în Vietnam.

Procurorii federali şi membrii Congresului american investighează sursele scurgerilor de informaţii - de la raidul în care a fost ucis teroristul Osama bin Laden până la cyber-atacurile împotriva Iranului. Special Operations Opsec Education Fund a creat şi o peliculă de 22 de minute intitulată "Dishonorable Disclosures", în care Barack Obama este acuzat că s-ar afla în spatele scurgerilor de informaţii secrete. 
Obama, acuzat de trădare de preşedintele Poloniei

Bronislaw Komorowski l-a acuzat pe Barack Obama de a fi trădat Polonia, după ce preşedintele SUA a anulat planurile de instalare a sistemului de apărare antirachetă pe teritoriul statului polonez. Preşedintele Poloniei a afirmat că ţara sa ar fi trebuit să-şi construiască propriul scut antirachetă pentru a-şi asigura securitatea naţionala, scrie Telegraph.

“Greşeala noastră a fost că, prin acceptarea ofertei americane privind scutul, nu am luat în calcul riscul politic asociat cu schimbarea preşedintelui”
 a spus Bronislaw Komorowski. “Am plătit un preţ politic ridicat. Nu vom mai face aceeaşi greşeală încă o dată. Trebuie să avem un sistem de rachete ca element al apărării noastre”.

Ulterior, Barack Obama a promis să instaleze o baterie de rachete Patriot în Polonia şi elemente ale interceptorilor SM-3, în locul sistemului antiracheta. La Varşovia persistă, însă, senzaţia că interesele poloneze au fost sacrificate în beneficiul relaţiilor Washington-Moscova. 
Pe de altă parte, candidatul republican la preşedinţia SUA, Mitt Romney, s-a folosit de o vizită la Varşovia pentru a condamna Rusia "o ţară unde dorinţa de a fi liber este întâmpinată cu represiunea brutală”. Mitt Romney l-a acuzat pe Barack Obama de a fi “abandonat Polonia” în urma anulării planului de apărare antirachetă întocmit de predecesorul său, George W. Bush. Candidatul republican consideră că scopul demersului actualului lider de la Casa Albă este de a lansa programul controversat de “resetare” a relaţiilor cu Moscova.
Trebuie precizat, însă, că vizita lui Mitt Romney în Polonia - parte a unui turneu extern - a fost un eşec. Scopul turneului a fost de a le demonstra alegătorilor americani că poate face politică externă şi este alternativa viabilă la preşedintele Barack Obama, pe scena internaţională. 

După gafele din Marea Britanie şi Israel, Mitt Romney a fost întâmpinat în Polonia de protestul sindicatului “Solidaritatea”, care s-a delimitat de prezidenţiabilul republican. Motivul: acesta susţine atacurile împotriva sindicatelor americane.

"Cu regret, am fost informaţi de colegii noştri din sindicatul american AFL-CIO, care reprezintă peste 12 milioane de angajaţi (…) că Mitt Romney a susţinut atacurile la adresa sindicatelor şi drepturilor angajaţilor” s-a precizat într-un comunicat al Solidarităţii. "Solidaritatea nu a fost implicată în organizarea întâlnirii lui Romney cu Walesa şi nu l-a invitat în Polonia"
 se subliniază în text. 

Anterior vizitei în Polonia, aflat pe pământ israelian, Mitt Romney a afirmat că Ierusalimul este capitala statului evreu. Deşi aflată în linia declaraţiilor de tip simbolic ale guvernelor israeliene din ultimele decenii, afirmaţia contravine realităţii efective, respectiv faptului că SUA şi alte state au ambasade în Tel Aviv.

În Marea Britanie, Mitt Romney şi-a iritat gazdele după ce a pus sub semnul întrebării nivelul de pregătire al ţării pentru Jocurile Olimpice. 

Barack Obama, spânzurat simbolic

Pastorul american Terry Jones, care a ars Coranul în 2011, a spânzurat, în faţa unei biserici din Gainesville, Florida, o păpuşă ce îl reprezenta pe preşedintele Barack Obama. Lângă respectivul manechin se afla o mini-rulotă, pe care sta scris mesajul "Obama omoară America"
. Manechinul avea în mâna dreaptă o păpuşă, iar în mâna stângă un steag în culorile curcubeului - simbol al comunităţii gay.

În faţa spânzuratorii se afla o altă păpuşă, îmbrăcată în alb, roşu şi albastru, care ţinea în mână un steag american. Era, astfel, simbolizat “Unchiul Sam”, o reprezentare a guvernului SUA.
Terry Jones şi-a motivat gestul ca fiind un protest faţă de declaraţiile preşedintelui american, care s-a declarat un susţinător al cuplurilor de acelaşi sex. În plus, îl consideră vinovat pe Barack Obama pentru atitudinea sa “împăciuitoare” faţă de Islam.

Chuck Norris vs Barack Obama
Foarte angajat în favoarea republicanilor, actorul Chuck Norris se opune accesului homosexualilor într-o organizaţie cunoscută în SUA, Boy Scouts (Cercetaşii), aşa cum ar dori preşedintele Barack Obama.

A apreciat că este o bătaie de joc la adresa unei organizaţii conservatoare, care promovează valori fundamentale precum responsabilitatea, calitatea de bun cetăţean, dezvoltarea caracterului prin participarea la o gamă variată de activităţi în aer liber. 

Chuck Norris îl invinuieşte pe Barack Obama de a nu fi găsit timpul necesar pentru a se pronunţa asupra proceselor intentate organizaţiei “Boy Scouts” pentru a fi folosit libertatea de exprimare împotriva ateilor, agnosticilor şi homosexualilor.  "Boy Scouts face parte integrantă din viaţa şi cultura americană, ca si hot-dog-ul, baseball-ul şi plăcinta cu mere a bunicii"
 a afirmat Chuck Norris, promiţând că va lupta pentru ca această organizaţie să-şi conserve propriile valori, fără a permite accesul homosexualilor. 
Chuck Norris este considerat o legendă în SUA. Înainte de a deveni personajul principal în filmele care i-au adus celebritatea, Chuck Norris a lucrat în armata americană. A studiat arte marţiale în Coreea. Este etichetat ca "dur". 
Pe de altă parte, Barack Obama a declarat că este "greu de spus" dacă poziţia sa faţă de căsătoria între persoanele de acelaşi sex va afecta realegerea sa ca preşedinte. Într-un interviu acordat postului de televiziune ABC, Barack Obama susţine că are un punct de vedere total diferit faţă de al contracandidatului său republican, Mitt Romney, asupra subiectului căsătoriei homosexuale. Însă, s-a declarat convins că această temă va conta mai puţin în privinţa opţiunii de vot, situaţia economiei fiind cea care va determina alegerea preşedintelui.

Barack Obama a recunoscut dreptul bisericilor de a avea propria poziţie în privinţa căsătoriei între homosexuali, dar a subliniat că subiectul este o problemă care ţine de legile civile. "Toţi americanii ar trebui să fie trataţi în mod egal"
 a subliniat liderul de la casa Albă.  Barack Obama este primul preşedinte în functie care se manifestă deschis în sprijinul legalizării căsătoriei între persoanele de acelaşi sex. 
Cele mai recente sondaje de opinie arată că 47% dintre americani se declară în favoarea mariajului homosexual, în timp ce 43% sunt împotrivă. 
Obama, acuzat de înscenarea unor atacuri soldate cu morţi şi răniţi
Solistul formaţiei Megadeth, Dave Mustaine, a susţinut că preşedintele american Barack Obama ar fi înscenat atacul armat care a avut loc într-un cinematograf din Aurora, soldat cu moartea a 12 persoane şi rănirea altor 59. "Obama încearcă să schimbe legea privind regimul armelor şi munţiilor, aşa că el înscenează toate aceste atacuri"
 a declarat Dave Mustaine S-a referit atât la atentatul din Aurora cât şi la cel din Wisconsin, unde un bărbat a intrat într-un templu din Oak Creek şi a deschis focul asupra mai multor credincioşi. Şase au murit, iar alte trei persoane au fost grav rănite.

Potrivit Hollywood Reporter, nu este prima dată când Dave Mustaine îl atacă pe preşedintele american. Într-un interviu susţinut la începutul lunii august, cântăreţul a declarat că este “dezgustat” de iniţiativa lui Barack Obama de a taxa cu 30% persoanele cu venituri mari.

Barack Obama solicitase ca toţi cei care câştiga cel putin un milion de dolari pe an să fie taxaţi cu cel puţin 30% din venit. Republicanii au contra-atacat, afirmând că legea este o tactică a democraţilor menită să distragă atenţia de la adevăratele probleme ale ţării. 
Consilierul lui Obama, acuzat de a fi fost plătit indirect de Iran

David Plouffe, consilier al preşedintelui Statelor Unite, Barack Obama, a primit un comision de 100.000 de dolari în 2010 pentru a susţine un discurs. Banii au provenit de la filiala unei companii care deruleaza afaceri cu guvernul Iranului. Consilierul a fost şeful de campanie al lui Barack Obama în cursa din 2008 pentru Casa Albă, precizează Washington Post.
Compania care i-a oferit lui David Plouffe 100.000 de dolari pentru a susţine două discursuri în Nigeria, în decembrie 2010, este MTN, care activează în Africa de Sud, în domeniul telecomunicaţiilor. MTN a devenit ţinta mai multor critici dure în SUA pentru afacerile pe care le derulează în Iran şi Siria, încălcând, astfel, restricţiile internaţionale privind limitarea accesului celor două ţări la anumite tehnologii.

Oficialii de la Casa Albă afirmă că astfel de evenimente nu sunt neobişnuite. Pentru a susţine discursuri, fostul preşedinte George W. Bush a primit, de asemenea, onorarii din partea unor companii care au afaceri în Iran.

Iranul este supus sancţiunilor din partea comunităţii internaţionale. Din cauza programului de înarmare nucleară derulat de Teheran, exporturile iraniene de petrol sunt boicotate de mai multe state. 

Inedit: 
Americanii, convinşi că Obama îi poate apăra de extratereştri
Aproape două treimi dintre americani cred că preşedintele Barack Obama este mai capabil să-i apere de o invazie extraterestră decât contracandidatul său republican, Mitt Romney.

National Geographic Channel a efectuat un sondaj pe un panel de 1.114 adulţi din tot teritoriul SUA, privind o eventuală invazie extraterestră.  36% dintre respondenţi s-au declarat siguri că există OZN-uri. 11% sunt siguri că au văzut un OZN, în timp ce 20% afirmă că ştiu o persoană care a văzut unul. 65% au afirmat că Barack Obama este mai capabil decât Mitt Romney să replice unei invazii a extratereştrilor. 

Femeile şi americanii tineri sunt mai înclinaţi decât vârstnicii să creadă în eventualitatea unei astfel de situaţii.

Sondajul are o marjă de eroare de 2,9%. 
Steve Jobs (Apple), sfătuitor pentru campania lui Barack Obama
Şeful de campanie al lui Barack Obama, Jim Messina, s-a întâlnit cu Steve Jobs, care l-a sfătuit în legătură cu modul în care preşedintele american ar putea câştiga alegerile. 

Jim Messina s-a întâlnit cu Steve Jobs de două ori. Şeful Apple i-a expus oficialului american greşelile din strategia de comunicare a Casei Albe. "În campania trecută, v-aţi concentrat numai pe două canale media: Internet şi e-mail. La campania următoare, trebuie să vă axaţi pe toate canalele: Facebook, Tumblr, Twitter, YouTube, Google, pentru că oamenii sunt diferiţi faţă de cum erau în urmă cu patru ani"
 a afirmat Steve Jobs. 

În prima campanie a lui Barack Obama pentru prezidentiale nu exista iPhone. Steve Jobs a afirmat că noua campanie ar trebui să se concentreze pe tehnologia mobila, mai accesibilă şi mai rapidă. 
Sfaturile lui Steve Jobs au fost luate în consideraţie de actuala echipă de campanie a lui Barack Obama. 

Mesajele pe Twitter, folosite de candidaţii la alegerile prezidenţiale din Statele Unite pentru a mobiliza electoratul şi pentru a aduna fonduri necesare campaniei ar putea fi arma secretă în alegerile din noiembrie. 

“Twitter poate să influenţeze cursul dezbaterii naţionale”
 consideră Zach Green, director al unei firme de studii media - 140Elect - care consiliază politicienii în privinţa utilizării site-ului de microblogging, relatează. Zach Green precizează că prin intermediul Twitter se poate introduce un subiect în dezbatere naţională, opiniile asupra subiectului transmiţându-se înainte de a se fi publicat orice articol de presă. În plus, prin Twitter, candidaţii se pot adresa direct indivizilor, fără interferenţa unei alte instituţii media. 
Astfel, Twitter poate reprezenta ceea ce au fost radioul pentru Franklin Roosevelt, televiziunea pentru John F. Kennedy şi campaniile de comunicare pentru Ronald Reagan: utilizarea rapidă a noilor tehnologii oferă candidaţilor un anvantaj clar. 
În opinia lui Tony Fratto, fost purtător de cuvânt la Casa Albă, în mandatul lui George W. Bush, Twitter poate schimba radical situaţia. “A permis echipelor electorale să se adreseze unui număr maxim de oameni, foarte rapid şi foarte ieftin”
 a precizat acesta. A adăugat că oamenii politici pot să răspundă foarte rapid acuzaţiilor care li se aduc, fără să aştepte transmiterea unui comunicat de presă sau o apariţie televizată. 

Preşedintele democrat Barack Obama conduce detaşat în faţa rivalului său republican, Mitt Romney, în privinţa celor care îl “urmăresc” pe Twitter, respectiv 18,7 milioane de oameni - faţă de 900.000 în cazul lui Mitt Romney. 

De asemenea, Barack Obama publică de două ori mai multe mesaje pe Twitter decât Mitt Romney - însă mesajele candidatului republican sunt reluate de mai mulţi utilizatori, ceea ce demonstrează că partizanii săi sunt mai “motivaţi”, potrivit opiniei lui Zach Green. 

“Dacă aveţi o afacere, nu dumneavoastră aţi construit-o”
 
Preşedintele Barack Obama, aflat în plină campanie electorală pentru Casa Albă, a făcut o declaraţie-şoc în timpul unui discurs susţinut în faţa comunităţii de afaceri din Roanoke (Virginia) ."Sunt mulţi americani bogaţi care sunt de acord cu mine. Dacă sunteţi un om de afaceri de succes, n-aţi ajuns acolo de unul singur. Am întâlnit foarte mulţi oameni care se gândesc că au succes numai pentru că sunt ei deştepţi. Fireşte, sunt mulţi oameni deştepţi care muncesc din greu"
.

Barack Obama a continuat în acelasi registru. "Dacă aveţi succes, cineva, de-a lungul vieţii, v-a dat o mână de ajutor. Cineva a creat acest sistem uimitor american. Cineva a investit în drumuri şi poduri. Dacă aveţi o afacere, nu dumneavoastră aţi construit-o, altcineva a contribuit la acest lucru. Internetul nu s-a inventat singur. Specialiştii guvernului au creat Internetul astfel încât companiile să poată face bani din Internet" a afirmat Barack Obama. Apoi, Barack Obama - al cărui contracandidat republican, Mitt Romney, este un om de afaceri de success - şi-a moderat afirmaţiile. "Ceea ce vreau să spun este că, atunci când avem succes, se întâmpla datorită iniţiativei personale, dar şi pentru că facem lucrurile împreună. Atunci când luptăm împotriva incendiilor, o facem împreună. Cum ar fi ca fiecare om să aiba propriul serviciu de pompieri?".

Cu altă ocazie, Barack Obama l-a acuzat pe contracandidatul său că nu are un plan pentru americanii care fac parte din clasa de mijloc. "Republicanii sunt conştienţi că teoria lor economică nu se vinde bine, asa că tot ce pot să spună este că şomajul este extrem de ridicat, că oamenii nu pot face faţă cheltuielilor de zi cu zi iar vinovatul pentru toate acestea este Obama".
Barack Obama, autocritic

Barack Obama şi Michelle Obama au acordat un interviu pentru emisiunea CBS This Morning, în care au discutat despre eşecurile şi succesele actualei administraţii americane, înainte de alegerile prezidenţiale din noiembrie.

Preşedintele Barack Obama consideră că greşeala cea mai mare a primului său mandat a fost de a acorda, aproape exclusive, atenţie politicilor, în detrimentul comunicării. "Cănd mă gândesc la ce am făcut bine şi la ce nu am făcut bine, greşeala primului mandat a fost să cred că totul se reduce la politicile corecte. Şi asta e important. Însă natura acestei slujbe este şi că trebuie să îi spui o poveste poporului american, care să îi dea simţul unităţii, scopului şi optimismului, mai ales în timpuri grele”
. 

Barack Obama a admis că există o discrepanţă între felul în care ceilalţi îl percep drept un bun orator şi propria percepţie. "E amuzant - când candidam, toată lumea spunea: ei bine, poate să aibă un discurs bun, dar poate să facă faţă acestei slujbe? Şi, în primii doi ani de mandat, cred că ideea a fost “Ei bine, jonglează şi rezolvă o multime de lucruri, dar unde este povestea prin care ne spune ce face?” Şi cred că aceasta este o critică legitimă".

La insistenţele realizatorului interviului, Barack Obama a subliniat că trebuia să "explice mai mult, dar şi să inspire". "Pentru că încă mai există speranţă" a adăugat Michelle Obama. 
Mitt Romney - pro şi contra

Condoleezza Rice, "asul din mâneca" lui Mitt Romney

Drudge Report precizează că “asul din mâneca” lui Mitt Romney este Condoleezza Rice, fostul secretar de stat american. 

Fără a exista un anunţ oficial în sensul acestui tip de sprijin,  Condoleezza Rice a electrizat, literalmente, o adunare populară republicană în faţa căreia a vorbit despre “leadership”-ul Statelor Unite. 

Drudge Report apreciază că implicarea Condoleezei Rice în campania lui Mitt Romney i-ar putea aduce lui Barack Obama mari probleme legate de realegerea sa. Imaginea fostului secretar de stat Condoleezei Rice este foarte bună în rândul americanilor. 
Condoleeza Rice le-a transmis susţinătorilor republicani un mesaj, prin e-mail, precizând că: “2012 este, probabil, un an de răscruce pentru SUA. Alegerile care urmează sunt cele mai importante din viaţa mea. Deseori sunt rugată să vorbesc despre politica externă americană şi despre provocările care ne aşteaptă în viitor. Noi, ca ţară, nu putem să rezolvăm probleme internaţionale atâta timp cât nu ne facem ordine în propria casă”
. 

Clint Eastwood, susţinător al lui Mitt Romney


Actorul american Clint Eastwood îl sustine pe candidatul republican Mitt Romney în campania pentru alegerile prezidentţiale din Statele Unite ale Americii, din luna noiembrie.

Clint Eastwood a participat la o strângere de fonduri pentru Mitt Romney, în Sun Valley, Idaho - eveniment în urma căruia republicanul a reuşit să adune peste doua milioane de dolari, relateaza BBC. Actorul din "Million Dollar Baby" a declarat că îl sustine pe Mitt Romney întrucât “ţara are nevoie de un stimul undeva”
.

Clint Eastwood a precizat că l-a văzut prima oară pe Mitt Romney în Boston, în anul 2002, când acesta candida pentru funcţia de guvernator al statului Massachusetts, iar el regiza filmul "Mystic River". Clint Eastwood a dezvăluit că, atunci, şi-a spus: "Doamne, acest băiat este prea arătos ca să fie guvernator. Dar chiar arată de parcă ar putea fi preşedinte".

Clint Eastwood a refuzat să-i dea un cadou lui Barack Obama în 4 august, cu ocazia zilei de nastere a acestuia. Preşedintele american a împlinit 51 de ani.

Bill Clinton: “Alegerea lui Romney ar fi un dezastru”
 


Fostul preşedinte american Bill Clinton îl susţine pe Barack Obama în campania electorală pentru prezidenţiale, afirmând că o victorie a republicanului Mitt Romney ar reprezenta “un dezastru pentru ţara noastră şi pentru lume”.

.
Bill Clinton a mai afirmat critic că Mitt Romney şi republicanii au adoptat o abordare “europeană” a economiei. "Politica lor economică este reprezentată de austeritate şi somaj acum, iar apoi un buget pe termen lung care va duce la explodarea datoriei când economia îşi va reveni, asa că dobânzile vor fi aşa de mari încât nimeni nu va mai putea face nimic” a subiniat fostul preşedinte american.

Barack Obama şi Mitt Romney, critici reciproce la distanţă


Barack Obama şi Mitt Romney s-au criticat, de la distanţă, pe sensibilul subiect al economiei.


Barack Obama a descris programul economic al contracandidatului său ca fiind similar cu cel al politicilor din timpul crizei financiare din 2008 şi a denunţat punctul de vedere care favorizează americanii bogaţi, scrie The Seattle Times. A mai susţinut că Mitt Romney va suprima reglementările pentru companii şi va recompensa americanii cei mai bogaţi cu 5.000 de miliarde de dolari, reprezentând facilităţi fiscale, reducând cheltuielile publice, în special din sectorul Educaţiei.

Mitt Romney a declarat că politicile economice ale actualului preşedinte al SUA au prelungit recesiunea şi au avut un impact negativ asupra economiei ţării. “Dacă analizaţi bilanţul preşedintelui, este amplu în cuvinte şi deficitar în actiuni care au creat locuri de muncă” a punctat candidatul republican. “Le doresc americanilor mai multe locuri de muncă bune”
. 
Michelle Obama vs Ann Romney, confruntarea Primelor Doamne

Michelle Obama este de culoare - Ann Romney este blondă. Soţia candidatului democrat provine dintr-o familie modestă - cea a candidatului republican s-a născut în prosperitate. Michelle Obama şi Ann Romney, care reprezintă două personalităţi şi două experienţe de viaţă contrastante, joacă un rol important în campania prezidenţială din SUA.

În lupta pentru Casa Albă, soţiile candidaţilor au reprezentat deseori un atu, însă, anul acesta, când cursa prezidenţială se anunţă foarte strânsă, rolul acestora se dovedeşte a fi esenţial.

Analiştii politici afirmă că, în 6 noiembrie, americanii vor vota pentru un preşedinte, nu pentru soţia sa - însă, este indubitabil că o potenţială Primă Doamnă poate influenţa substanţial  percepţia alegătorilor.
Catherine Allgor, profesor la Universitatea din Riversite, California, a detaliat de ce intervenţiile soţiilor candidaţilor la preşedinţie au un rol foarte important: “Americanii sunt convinşi că soţiile pot prezenta cel mai bine adevărata faţă a candidaţilor, evocând maniera în care aceştia se comportă în viaţa privată, ca soţi, taţi, ca responsabili ai problemelor de familie”
. 

Spre deosebire de multe alte ţări, Prima Doamnă a Statelor Unite ale Americii joacă un rol determinant în politica internă: mulţi consideră că ar fi aproape imposibil să fie acceptat un preşedinte american fără o soţie alături. “Iată de ce femeile apar şi vorbesc despre căsătoria lor. Este foarte important” a precizat Catherine Allgor.

Intervenţia lui Ann Romney la Convenţia republicană de la Tampa, din Florida, a fost foarte aşteptată de tabăra lui Mitt Romney, căci a avut un scop precis: "umanizarea" candidatului republican, perceput ca fiind rece şi distant. 

Mesajul soţiei acestuia a fost simplu: Mitt Romney este “omul de care America are nevoie”
. Printr-un discurs cald, Ann Romney i-a asigurat pe americani că pot avea deplină încredere în cel care i-a fost tot timpul alături în cei 43 de ani de căsnicie, care a ajutat-o să depăşească greutăţile creşterii celor cinci băieţi şi problemele grave de sănătate. Ann Romney a fost diagnosticată în 1998 cu scleroză în plăci, iar în 2008 cu o formă de cancer la sân.
"În această seară, vreau să vă vorbesc din inimă. În această seară, vreau să vă vorbesc despre dragoste. Am citit undeva că eu şi Mitt am avut o căsnicie desprinsă din poveşti. Însă, în poveştile pe care le ştiu, nu am auzit de după-amieze interminabile de iarnă, cu cinci copii care ţipau permanent. Nu am auzit despre scleroză în plăci şi despre cancer de sân”
 a afirmat Ann Romney, evidenţiind faptul că au avut o căsnicie normală. 

În pofida situaţiei materiale bune, Mitt Romney nu a fost ocolit de greutăţi în viaţă, putând, astfel, înţelege problemele fiecărui american. 
Dacă este, neîndoielnic, adevărat că mesajul lui Ann Romney a fost primit pozitiv de alegători, este, desigur, adevărat că acelaşi lucru este valabil şi pentru Michelle Obama, considerată arma cea mai puternică în campania electorală a democraţilor americani. 

Aflată la o cotă de popularitate de 65% într-un sondaj CNN, Michelle Obama a muncit mult pentru a ajunge să fie considerată o femeie caldă, deschisă şi aplecată către oameni. Cu patru ani în urmă, presa o descria ca fiind o femeie dură, directă, caricaturizând-o împreună cu soţul ei într-o postură tipică gangsterilor. 

Michelle Obama şi-a construit, cu migală, o altă reputaţie, abordând subiecte precum obezitatea infantilă - prin campania sa, "Let's Move!" - organizând evenimente importante la Casa Albă şi nesfiindu-se să-şi murdărească mâinile în grădina de zarzavat de la reşedinţa prezidenţială. Ţinutele sale vestimentare sunt permanent observate şi analizate. A devenit un model pentru multe femei din America.

EVENIMENT DIPLOMATIC LA TEHERAN:

SUMMIT AL MIŞCĂRII DE NEALINIERE
Teheranul a găzduit, la sfârşitul lunii august, summit-ul Mişcării de Nealiniere (NAM - Non-Aligned Movement). Temele cheie ale summit-ului au fost programul nuclear al Iranului şi situaţia din Siria.

 
Anterior reuniunii, purtătorul de cuvânt al ministerului iranian de Externe, Ramin Mehmanparast, declarase că în cadrul celui de al 16-lea summit al Mişcării de Nealiniere urmează să fie discutate problemele dezarmării nucleare, drepturilor omului şi a dezvoltării regionale, precum şi cele cu privire la situaţia din Irak, Palestina şi Afganistan. A punctat faptul că guvernul de la Teheran va prezenta, în cadrul forumului, proiectul de soluţie a crizei din Siria. De asemenea, a precizat că dezarmarea nucleară se numără printre principalele teme de discuţie, subliniind importanţa utilizării paşnice şi dezvoltării energiei atomice. 
Oficialul iranian a catalogat summit-ul drept “cel mai mare eveniment diplomatic din istoria Iranului”
.
La summit-ul Mişcării de Nealiniere au participat 29 de şefi de stat şi de guvern, majoritatea celor 120 de state membre ale organizatiei fiind reprezentate la nivel ministerial.
Principalele ţări reprezentate la cel mai înalt nivel au fost India (prin premierul Manmohan Singh), Egipt (prin preşedintele Mohamed Morsi), Pakistan (prin preşedintele Asif Ali Zardari), Irak (prin premierul Nouri al-Maliki) şi Siria (prin premierul Wael al-Halaqi). Participarea premierului indian Singh la summit-ul NAM a reflectat eşecul occidentalilor de a convinge guvernul de la New Delhi să-şi restrângă importurile de petrol iranian.
Autoritatea palestiniană - unul din cei 120 de membri cu drepturi depline ai mişcării - a fost reprezentată de preşedintele Mahmoud Abbas. 
La summit a fost prezent şi secretarul Ligii Arabe, Nabil al-Arabi.

Anterior reuniunii la vârf, se anunţase că liderul superior al Mişcării Islamice Palestiniene (Hamas), Ismail Haneya, va fi prezent în eveniment. Dar negociatorul-şef palestinian, Saeb Erekat, a avertizat că dacă acesta va participa la summit-ul de la Teheran, preşedintele Autorităţii Palestiniene, Mahmoud Abbas, va boicota reuniunea.

Dintre monarhiile arabe din Golf, vecine cu Iranul, doar Qatarul a fost reprezentat la cel mai înalt nivel de emirul Ahmad Ben Khalifa Al-Thani. 

Printre aliaţii tradiţionali ai Iranului au fost prezenţi preşedintele Sudanului, Omar el-Bechir şi preşedintele Zimbabwe, Robert Mugabe.

 Coreea de Nord a fost reprezentată de preşedintele preşedintele prezidiului Adunării Populare Supreme, Kim Yong-Nam. Alte două state apropiate Teheranului, Venezuela şi Cuba, au fost reprezentate la nivel de ministru de Externe şi, respectiv, vicepreşedinte. 

Summit-ul - în urma căruia Iranul a preluat, pentru trei ani, preşedinţia NAM - este prezentat de Teheran ca un important succes diplomatic în faţa Occidentului, care încearcă sa izoleze republica islamică pe plan internaţional din cauza programului său nuclear controversat. 
Până la reuniunea la vârf de la Teheran, preşedinţia rotativă a NAM a fost deţinută de Egipt.
Mişcarea de Nealiniere - organizație interguvernamentală de state - a fost înființată la Belgrad în 1961. Este formată din 120 de state - 21 de alte state având statut de observator. Mişcarea de Nealiniere cuprinde aproape două treimi din statele membre ONU, aproximativ 55% din populația lumii şi 30% din economia mondială.
 Conform Declarației de la Havana din 1979, scopul organizației este de a asigura „independența națională, suveranitatea, integritatea teritorială a țărilor nealiniate” în „lupta lor împotriva imperialismului, colonialismului, neo-colonialismului, rasismului și a tuturor formelor de agresiune, ocupație, dominație, interferență sau hegemonie străine, precum și împotriva unei mari puteri și a unui bloc politic”. 
Iranul speră să relanseze această organizaţie pentru a o contrapune marilor puteri - în special Statelor Unite ale Americii. 
Summit-ul Mişcării de Nealiniere, preambulul restabilirii relaţiilor diplomatice Egipt-Iran
Cea mai semnificativă participare la summu-ul NAM a fost cea a preşedintelui egiptean Mohammed Al-Mursi, provenit din confreria sunnită Fraţii Musulmani. A fost vorba despre prima întâlnire la vârf iraniano-egipteană după Revoluţia Islamică din 1979, constituind preambulul restabilirii relaţiilor diplomatice între Teheran şi Cairo.
Astfel, în blocul sunnit anti-iranian constituit cu sprijin american s-ar produce o fisură majoră, dat fiind faptul că Egiptul este cea mai populată ţară musulmană şi cea mai puternică din punct de vedere militar. În plus, are relaţii diplomatice cu Israelul. 
Alt element semnificativ este faptul că Mohammed Al-Mursi - a cărui prezenţă la Teheran fusese anterior confirmată de agenţia de presă MENA - a ajuns la Teheran după o vizită în China. Astfel, Cairo pare a face propriul joc în regiunea Orientului mijlociu, ceea ce poate presupune că SUA şi Israelul pierd un aliat musulman de calibru. 
Pacea de la Camp David dintre Egipt şi Israel din 1980 şi Revoluţia islamică iraniană din 1979 au dus la ruperea relaţiilor diplomatice între Teheran și Cairo - ultima întâlnire la vârf anterioară summit-ului de la Teheran desfăşurându-se între fostul preşedinte egiptean Anwar El-Sadat şi şahinşahul Mohammed Reza Pahlavi. O stradă din Teheran poartă numele asasinului lui El-Sadat.
Tensiuni la summit-ul Mişcării de Nealiniere

În prima zi a lucrărilor summit-ului Mişcării de Nealiniere, de la Teheran, s-au înregistrat două situaţii tensionate. 

Delegaţia Siriei a părăsit sala la summit-ul Mişcării de Nealiniere după ce preşedintele Egiptului, Mohammed Mursi, a afirmat că revoluţia de la Damasc este îndreptată împotriva unui regim opresiv.
„În Siria are loc o revoluţie împotriva unui regim injust şi despotic. Solidaritatea cu sirienii este datoria noastră morală şi ne declarăm sprijinul statornic şi total pentru poporul sirian în dorinţa lui de a obţine libertatea” a declarat preşedintele Egiptului la deschiderea summit-ului. “Trebuie să ne anunţăm deplina solidaritate cu cei care luptă pentru libertate şi dreptate în Siria, să transformăm aceste lucruri într-o viziune politică, pentru susţinerea unei tranziţii paşnice către democraţie” a subliniat liderul egiptean. "Revoluţia în Egipt a fost un pilon al primăverii arabe, ea a început la câteva zile după cea din Tunisia, a fost urmată în Libia şi Yemen, iar în prezent revoluţia în Siria vizează regimul opresiv al acestei ţări” a mai declarat Mohammed Morsi, adăugând că “Egiptul este pregătit să lucreze cu toate părţile pentru ca să oprească sângele să curgă”.
 
În replică, ministrul sirian de Externe a afirmat că declaraţiile Egiptului incită la şi mai multă vărsare de sânge la Damasc. 
Secretarul general al ONU, Ban Ki-moon, a subliniat că Siria se confruntă cu un război civil de lungă durată, avertizând ca toţi cei care vând arme Damascului contribuie la proliferarea ostilităţilor. “Problema nu va putea fi rezolvată cu sângele şi cadavrele a 18.000 de persoane, trebuie să dispară gloanţele si bombele. Cer ca toate părţile implicate să stopeze ostilităţile cât mai curând”
 a precizat secretarul general al ONU.

Un alt moment tensionat a fost cel al declaraţiilor ayatolahului Ali Khamenei. La câţiva metri de secretarul general al ONU, Ban Ki-moon, participant la eveniment, Ali Khamenei a criticat violent Consiliul de Securitate. „Consiliul de Securitate al Naţiunilor Unite este o structură iraţională, nedreaptă şi total antidemocratică şi constituie o dictatură făţişă”
 a afirmat Ali Khamenei. “Camera de comandă a lumii este controlată de dictatura câtorva ţări occidentale” a adăugat el. 

Totodată, în cuvântul său de deschidere la cel de al 16-lea summit al Mişcării Statelor Nealiniate, liderul spiritual al Iranului a acuzat Statele Unite că sunt „bruta lumii”.

Într-o ordine conexă de idei, Ali Khamenei a afirmat că ţara sa „nu va încerca niciodată să obţină arma atomică” dar cu menţiunea că „nu va renunţa vreodată la dreptul poporului iranian de a utiliza energie nucleară în scopuri paşnice”
.

Conform AFP, secretarul general al Organizaţiei Naţiunilor Unite, Ban Ki-moon, a fost vizibil deranjat de declaraţia liderul Iranian, referitoare la Consiliul de Securitate al ONU - după cum demonstrează imaginilor transmise în direct de televiziunea iraniană. În replică, el i-a criticat pe liderii iranieni pentru nerecunoaşterea Holocaustului şi pentru ameninţările de distrugere a Israelului. 
Într-un discurs pronunţat la summit, Ban Ki-moon a cerut Iranului să aplice, în totalitate, rezoluţiile Consiliului de Securitate al ONU privind activităţile sale nucleare. “Iranul trebuie să respecte pe deplin rezoluţiile pertinente ale Consiliului de Securitate şi să coopereze cu Agenţia Internaţională pentru Energie Atomică”
 a declarat secretarul general al ONU, avertizând în legătură cu declanşarea unei “spirale a violenţei” în jurul dosarului nuclear iranian. 

Totodată, Ban Ki-moon a denunţat negarea Holocaustului şi a dreptului Israelului de a exista. “Resping ferm orice ameninţare de către un stat membru al ONU privind distrugerea unui alt stat, sau comentarii jignitoare care neagă fapte istorice, cum ar fi Holocaustul”
 a subliniat Ban Ki-moon referitor la afirmaţiile unor lideri iranieni în legătură cu acest subiect. 

Memento

Preşedintele iranian Mahmoud Ahmadinejad a negat în mod repetat Holocaustul şi, în august, cu ocazia Zilei Ierusalimului a descris Israelul ca “o tumoare canceroasă care va dispărea”
.
“Ziua Qods” (Ierusalim, în limba arabă), organizată în fiecare an de la revoluţia islamică din 1979 în ultima vineri a Ramadanului, a fost celebrată, în acest an, pe fondul tensiunilor dintre Iran şi Israel.
"Regimul sionist este o tumoare canceroasă. (...) Ţările din regiune vor pune capăt, în curând, prezenţei uzurpatorilor sionişti pe teritoriul Palestinei", a declarat Ahmadinejad. "Occidentalii spun că vor un nou Orient Mijlociu; şi noi vrem un nou Orient Mijlociu, unul în care să nu mai existe urme de sionişti" a continuat preşedintele Iranului. "Sioniştii trebuie să plece şi dominaţia americană asupra lumii se va încheia". 
Casa Albă a catalogat declaraţiile lui Mahmoud Ahmadinejad drept "şocante şi odioase"
 condamnându-le vehement. La rândul său, Franţa a subliniat că afirmaţiile liderului iranian sunt “calomnioase” şi “total inacceptabile”
.
Cu aceeaşi ocazie, Ali Khamenei a ameninţat, la rândul său, Israelul cu dispariţia.. "Această excrescenţă sionistă artificială va dispărea din peisaj"
 adăugând că Iranul consideră susţinerea cauzei palestiniene drept o "datorie religioasă".

Ali Khamenei a afirmat că "steaua speranţei" care a “strălucit deasupra Iranului în timpul revoluţiei islamice şi a războiului împotriva Irakului” (1980-1988), va străluci şi “deasupra Palestinei” iar "pământul islamic va reveni pentru totdeauna naţiunii palestiniene”.

În 2005 Mahmoud Ahmadinejad a provocat un val de critici după ce a afirmat că Israelul ar trebui “şters de pe hartă”
. 

Ban Ki-moon a participat la summit-ul de la Teheran în pofida opoziţiei SUA şi a Israelului care au susţinut că secretarul general al ONU ar fi trebuit să boicoteze evenimentul.

Anterior summit-ului, purtătorul de cuvânt al ONU, Farhan Haq, a declarat că vizita îi va permite lui Ban Ki-moon “să transmită îngrijorarea şi aşteptările comunităţii internaţionale în legătură cu subiectele asupra cărora este urgent să coopereze şi să obţină progrese, atât pentru stabilitatea regională, cât şi pentru bunăstarea poporului iranian” "Printre aceste subiecte figurează programul nuclear iranian, terorismul, drepturile omului şi criza din Siria” a adăugat el. “Iranul are obligaţia, conform dreptului internaţional, să protejeze libertatea de întrunire paşnică, de asociere şi de exprimare şi să acorde mai multă autonomie pentru mass-media, pentru apărătorii drepturilor omului şi militanţii politici”
 a subliniat purtătorul de cuvânt al ONU.

Întâlnire între Ban Ki-moon şi demnitari sirieni  de rang înalt

Guvernul sirian trebuie să înceteze folosirea armamentului greu, a declarat la Teheran secretarul general al ONU Ban Ki-moon cu ocazia unei întâlniri cu premierul sirian Wail al-Halaqi .

“Am solicitat ca toate părţile implicate să înceteze orice formă de violenţă, iar principala responsabilitate în această direcţie îi revine guvernului sirian, care trebuie să înceteze utilizarea armelor grele”
 a precizat Ban Ki-moon într-o conferinţă de presă, prilejuită de summitul Mişcării Statelor Nealiniate. “Toţi aceia care furnizează sau care pot furniza arme celor două părţi în conflict trebuie să înceteze această practică” a subliniat Ban Ki-moon, punctând că guvernului sirian îi revine “responsabilitatea” de a proteja populaţia civilă. 
Secretarul general al ONU a mai afirmat că a “cerut Iranului să coopereze în favoarea păcii şi securităţii în Siria” cu ocazia discuţiilor avute cu oficialităţi iraniene la Teheran.

Cu prilejul summit-ului, secretarul general al ONU a avut convorbiri şi cu ministrul de externe sirian, Walid Mouallem. 
Rezoluţie finală: Iranul poate folosi energia nucleară în scopuri paşnice

Cele 120 de ţări din Mişcarea de Nealiniere au încheiat summit-ul de la Teheran cu o declaraţie de susţinere a dreptului Iranului de a folosi energia nucleară în scopuri paşnice. 
Declaraţia survine după ce Agenţia Internaţională pentru Energie Atomică  a acuzat autorităţile de la Teheran că blochează inspectarea unităţii militare Parcin, unde se bănuieşte că au fost efectuate teste explozive cu componentă nucleară. Agenţia ONU afirmă că programul nuclear iranian prezintă “zone de umbră” care împiedică AIEA 
În altă ordine de idei, liderul spiritual al Iranului, ayatolahul Ali Hamenei, a afirmat că naţiunile în curs de dezvoltare au mai multe drepturi decît Occidentul sau Naţiunile Unite să participe la rezolvarea conflictului din Siria 
Raportul AIEA privind activitatea nucleară a Iranului

Noul raport al Agenţiei Internaţionale pentru Energie Atomică privind situaţia din Iran relevă că Teheranul continuă să îşi extindă programul nuclear, în pofida unor sancţiuni internaţionale fără precedent, menţionează AFP. 
În contextul în care Iranul a încearcat să îşi îmbunătăţească imaginea la nivel internaţional, găzduind summit-ul NAM, raportul arată că această ţară, aflată în centrul unui conflict cu marile puteri şi Israelul, şi-a crescut capacitatea de îmbogăţire a uraniului. În replică, şeful Organizaţiei iraniene pentru Energie Nucleară, Fereydoon Abbasi, a acuzat AIEA că în rândurile ei au pătruns terorişti şi sabotori, precizează Vocea Rusiei.   
Uraniul îmbogăţit este utilizat pentru producerea de electricitate sau izotopi utilizaţi în scopuri medicale, servind la diagnosticarea anumitor forme de cancer. Pe de altă parte, însă, purificat în proporţie de până la 90%, este utilizat la fabricarea armei atomice.  

"Nu ne vom abandona dreptul la îmbogăţirea uraniului, care aparţine tuturor naţiunilor"
 a declarat Ali Asghar Soltanieh, reprezentantul Iranului la AIEA, în cadrul unei conferinţe de presă pe marginea lucrărilor pregătitoare pentru summit-ul NAM. „Activităţile noastre de îmbogăţire a uraniului nu vor înceta niciodată şi nu trebuie să le justificăm“ a adăugat Asghar Soltanieh, subliniind că programul nuclear al Iranului este „paşnic“ şi controlat de AIEA..

În calitate de semnatar al Tratatului de Neproliferare, Iranul trebuie să îşi supună instalaţiile nucleare unor verificări ale Agenţiei ONU putând, totodată, să revendice dreptul la îmbogăţirea uraniului. Occidentul şi Israelul suspectează Iranulul că, sub acoperirea programului său nuclear civil, intenţionează să dezvolte arma atomică - lucru dezminţit de regimul de la Teheran.  
Fiecare nou raport al AIEA a relevat că Iranul continuă - şi îşi extinde - programul de îmbogăţire a uraniului, în pofida unor sancţiuni impuse de către Consiliul de Securitate al ONU. 

Actualul raport arată că Iranul a instalat aproximativ 350 de noi centrifuge pentru îmbogăţirea uraniului la instalaţia subterană de la Fordo.
În 17 august, o explozie a scos din funcţiune liniile electrice ale complexului de la Fordo. Timp de câteva zile, uzina, complet deconectată, nu a funcţionat. Odată cu oprirea producţiei nu au funcţionat nici sistemul de securitate, nici monitorizarea externă şi internă. A reieşit că acest complex nuclear nu are un sistem autonom pentru generarea energiei electrice.
Conex


Ca urmare a sancţiunilor internaţionale oficialii de la Teheran încearcă să-şi extindă operaţiunile bancare către statul caucazian Armenia.
O extindere a sectorului bancar iranian în Armenia - în condiţiile în care aceasta încearcă să stabilească legături strânse cu Uniunea Europeana - ar fi o modalitate de ocolire a embargoului bancar impus Iranului.

Interesul în creştere al Iranului pentru statul vecin, Armenia, apare într-un moment în care comunitatea internaţională încearcă să forţeze mâna Teheranului prin metode economice, astfel încât să renunţe la programul nuclear, precizează Reuters. Un exemplu al presiunilor intrernaţionale este legat de banca britanică Standard Chartered, acuzată de SUA că ar fi încălcarea embargoului şi ar fi efectuat tranzacţii în valoare de 250 miliarde de dolari cu Iranul.

Oficialii din Armenia au negat că ar avea legături bancare ilicite cu Iranul. Rapoartele ONU arată, însă, că politica expansivă a Iranului este orientată către Armenia, cu scopul de a utiliza deschiderile economice ale acestui stat. 
Pe de altă parte, Iranul îşi înregistrează navele în alte ţări, pentru a ocoli embargoul impus de Uniunea Europeană

La mijlocul lunii august, un oficial al Guvernului de la Chişinau a anunţat că 12 nave iraniene de transport au fost temporar înregistrate sub drapel moldovenesc, în perioada mai-iulie 2012. 

Radio Free Europe îl citează pe adjunctul ministrului Transporturilor din Republica Moldova, Boris Gherasim, care a precizat că autorităţile de la Chişinău au anulat documentele după ce au aflat că navele iraniene intenţionau, astfel, să ocolească sancţiunile economice impuse Tehereanului. Boris Gherasim nu a precizat cine a cerut autorităţilor din Republica Moldova să retragă autorizaţiile. 

Embargoul Uniunii Europene pentru importurile de petrol din Iran a intrat în vigoare la 1 iulie. Conform acordului este interzis importul de ţiţei brut iranian pe teritoriul statelor membre UE. Câteva săptămâni mai devreme, Compania Naţională Petrolieră Iraniană a început preventiv să-şi schimbe pavilioanele, după ce a renunţat la cele din Cipru şi Malta. Aproximativ 75 de nave petroliere care aparţin Iranului au fost transferate sub pavilioanele maritime ale Republcii Tuvalu, Tanzaniei, Sierra Leone, Boliviei şi Moldovei.

După summit


Iranul şi Coreea de Nord au semnat un tratat pentru cooperare ştiinţifică şi tehnologică, după summit-ul NAM. 


Tratatul a fost semnat în prezenţa preşedintelui Iranului, Mahmoud Ahmadinejad, şi a reprezentantul Coreei de Nord la summit, Kim Yong-nam, precizează Novinite.

Reprezentanţii celor două ţări au afirmat că Iranul şi Coreea de Nord au duşmani comuni, motiv pentru care tratatul este benefic pentru ambele părţi.

O opinie critică privitoare la summit


În urma summit-ului NAM, Iranul şi Siria nu au obţinut ceea ce au dorit, apreciază politologul Elena Melkumian.

„Acum se încearcă refacerea artificială a Mişcării de Nealiniere. Această organizaţie a apărut în timpul războiului rece, când ţările în curs de dezvoltare încercau să-şi câştige independenţa faţă de centrele de dezvoltare mondială. Acum, totul s-a schimbat, politica mondială este alta şi nu mai există motive pentru reluarea activităţii Mişcării de Nealiniere. (…) actualul summit a fost, încă de la început, condamnat la eşec”
.
Elena Melkumian a subliniat că, acum, politica majorităţii ţărilor în curs de dezvoltare este comună cu a întregii comunităţi mondiale, fără a încerca să se pună într-o poziţie specială. Încercările de a soluţiona separat problemele actuale nu vor avea un sprijin larg.
URAGANUL HEGEMONIEI AMENINŢĂ PACIFICUL
Furtuna financiară abatută în ultimii ani asupra Americii şi Europei lasă neobservat uraganul politic care ameninţă să se dezlănţuie pentru desenarea zonelor de influenţă din Pacific, rămase, de decenii, în fază de discuţii şi tatonari.

CHINA, un actor esenţial în Pacific

China consideră nerezolvate pretenţiile sale vechi asupra unor atoli şi insule - chiar şi în privinţa fundului oceanului. Taiwanul şi Tibetului sunt considerate tot probleme în suspensie. Cu Vietnamul si cu Filipine, China a încercat, fără succes, să trateze separat. 

Conjunctura sugerează că pretenţiile chineze în Pacific şi în restul Asiei sunt formulate ferm şi aşteaptă doar momentul oportun pentru fi puse pe masa tratativelor sau, după caz, discutate în forţă. 
Vecinătăţi cu nuanţe sensibile şi vocaţie geopolitică

Deşi forţa sa economică şi militară sunt incontestabile, pentru obţinerea hegemoniei în Pacific China depinde şi de contextul regional, deopotrivă cu câştigarea - sau pierderea - puterii de către anumite figuri şi forţe politice din regiune. Totul contează în contextul în care acestea pot ajuta - sau, după caz, prejudicia - consolidarea intereselor SUA în respectivele vecinătăţi strategice. 

Coreea de Sud testează pentru prima dată posibilitatea ca în fruntea statului să ajungă o femeie. Park Guen Hye are şanse de câstig, ceea ce apare ca o provocare pentru Coreea de Nord - partenerul Chinei.
Park Geun Hye, în vîrstă de 60 de ani, fiica fostului dictator Park Chung-hee, a fost investită oficial drept candidată a Partidului Conservator (de guvernămînt). Dacă se împlinesc previziunile – a cîştigat alegerile interne ale partidului cu 84% din voturi – în decembrie va deveni prima femeie preşedintă a ţării. “Nu voi tolera vreo acţiune care să ameninţe poporul sau suveranitatea noastră”
 a declarat Park Geun Hye. 

În 1998, a fosta aleasă deputat al Partidului conservator în provincia Dalseong. A câştigat trei alegeri succesive. Voinţa sa fermă de a rămâne în politică i-a atras mulţi adepţi. 

În Taiwan, anterior alegerilor de la începutul anului, cele mai mari şanse la prezidenţiale părea să le aibă Tsai Ing-wen, şefa Partidului Democrat Progresist (PDS) şi reprezentanta actualei opoziţii. Dacă ar fi câştigat, Beijingul s-ar fi aflat în poziţie incomodă întrucât PDS este forţa cea mai incisivă în susţinerea independenţei Taiwanului şi în combaterea imixtiunilor Chinei în treburile insulei.
Ma Ying-jeou, artizan al apropierii de China, a fost reales preşedinte al Taiwanului, învingand-o Tsai Ing-wen . 
Tsai Ing-wen a avertizat permanent că Beijingul face eforturi pentru a subordona Taiwanul , apropierea de China periclitând suveranitatea insulei. 

Pe de altă parte, deşi Taiwanul traverseaza una din cele mai dificile perioade din punct de vedere economic, cu o rată a şomajului în creştere, majoritatea alegătorilor cred că principalul obiectiv al administraţiei rămâne gestionarea relaţiilor cu Beijingul.

Pentru China, o situaţie delicată se profilează în Myanmar, unde tot o femeie, Aung San Suu Kyi, se află nu doar în atenţia Asiei, dar a întregii lumi. 
Myanmar ocupă o poziție-cheie în vecinătatea Chinei şi domină Golful Bengal. Amplasamentul său permite controlul rutele navale şi asigură capacitatea de a schimba orice puzzle geostrategic. Din punct de vedere istoric, Myanmar s-a aflat sub umbrela Chinei începând cu sec al XIII-lea, nefiind despărțit de Marele Zid sau de bariere geografice. Abundă în petrol, gaze naturale, cărbune, zinc, pietre prețioase, lemn, uraniu și are un potenţial hidroelectric imens.

Aung San Suu Kyi - laureată a premiului Nobel pentru pace - susţine dizidenţii chinezi care luptă pentru respectarea drepturilor omului. 

Timp de două decenii s-a aflat în arest la domiciliu. Date fiind celebritatea sa şi susţinerea internaţională fermă, guvernul precedent s-a văzut nevoit să o elibereze, încercând chiar să se apropie de această personalitate considerată emblematică pentru viitorul Myanmar. În urma acestui dialog, au fost eliberaţi mii de prizonieri politici, arestaţi după tulburările din 2007 şi declaraţi ostili intereselor Chinei. În context, a fost anulată şi construirea barajului Myitsone pe râul Irrawaddy, în valoare de 3,6 miliarde USD, la care erau angajate companii chineze. Proiectul general, mai amplu - care urma să furnizeze energie pentru sudul Chinei - presupune şapte complexe de baraje şi necesită inudarea unui teritoriu echivalent cu suprafața Singapore și strămutarea a mii de familii. Decizia de a stopa investiția reprezintă, evident, o mutare politică importantă. Este un semnal către lumea exterioară că noul guvern din Myanmar ar putea fi mult mai dispus decât predecesoarele sale să ţină cont de presiunea publică internă, dar şi de opinia internaţională - întrucât pe amândouă planurile a fost manifestată o rezistenţă vehementă împotriva construirii barajului.

La alegerile legislative de anul acesta Aung San Suu Kyi a obţinut un mandat de deputat, candidând din partea Ligii Naţionale pentru Democraţie. Schimbarea radicală de statut social de la prizonier politic la deputat se numără printre cele mai vizibile semne de transformare în Myanmar, pe măsură ce noul guvern încearcă să remedieze relaţiile cu Occidentul. În această vară, Aung San Suu Kyi a sosit în Europa pentru un turneu în mai multe ţări, fiind primită ca un şef de stat.
În iunie, Aung San Suu Kyi, s-a adresat unei numeros auditoriu la Universitatea din Hong Kong. Apariţia sa publică s-a petrecut în timpul reprimării mişcărilor oponenţilor regimului chinez. Aung San Suu Kyi a cerut regimului chinez să se schimbe, să se deschidă din punct de vedere politic. 

“China este o ţară mare, poporul chinez este un popor mare cu o istorie minunată. Va puteţi permite să luaţi mai multe măsuri, vă puteţi permite să fiţi îndrăzneţi, să lăsaţi loc pentru toate tipurile de opinii.”

Aung San Suu Kyi i-a încurajat pe cei care luptă pentru libertate politică în China să-şi păstreze atitudinea şi convingerile. „Mesajul meu pentru toţi cei care sunt închişi, într-un fel sau altul, pentru credinţa lor, este: trebuie să vă păstraţi credinţa. E cel mai important lucru. Dacă nu vă puteţi păstra credinţa, nu veţi fi capabili să traiţi o viaţă completă şi pasnică şi o viaţă cu pace interioară. Deci, trebuie să vă păstraţi credinţa.”

Mesajele au fost rostite cu doar cateva zile inainte de comemorarea masacrului din Piaţa Tienanmen. Este cunoscută poziţia implacabilă a Chinei în privinţa disidenţilor şi iritarea sa în cazul încurajării acestora.

Schimbarea de atitudine a fostei Birmanii - care arată că se orientează către Occident, către SUA - ar putea perturba planurile Chinei. Orașul Kunming din provincia chineză Yunnan era programat să fie centrul legăturilor prin rute de cale ferată și navale între Myanmar, Laos şi Vietnam şi China, infrastructura fiind, în mare parte, realizată. Pe insula Ramree, chinezii s-au implicat în construirea unui port de hidrocarburi care să preia petrolul din Africa și Golful Persic cu scopul de a ocoli strâmtoarea Malacca. Anularea construirii barajului Myitsone poate fi un semnal pe care, fără îndoială, China îl va fi perceput ca important.

Motive de îngrijorare

Cele mai importante motive de îngrijorare de la periferia Chinei sunt: proliferarea armelor nucleare, terorismul transnațional, disputele teritoriale și consecințele unei instabilități politice interne ale unor state din zonă.

Proliferarea nucleară este cea care ridică problemele cele mai mari. Coreea de Nord, dotată cu 8-9 rachete nucleare și un guvern totalitar, provoacă nelinişte atât la Beijing cât și la Washington. Discuțiile în șase - implicând Coreea de Nord, Coreea de Sud, China, Rusia, SUA și Japonia - sunt în impas și nu există semnale că s-ar relua curând. Phenianul continuă să dezvolte rachete intercontinentale și să vândă tehnologie unor țări precum Iran sau Siria. 
Legat de Pakistan există un alt tip de de îngrijorări: riscul ca o organizație teroristă cu sediul în Pakistan să fure sau să utilizeze rachetele nucleare pe care le are Islamabadul. Raidul care a dus la capturarea și executara lui Osama bin Laden demonstrează că administrația pakistaneză este supusă unor influențe din zonele tribale care ar putea prelua controlul țării. China are relații politico-militare deosebite cu Pakistanul, Islamabadul fiind un aliat de nădejde al Beijingului și un inamic declarat al Indiei. În schimb, India este o putere nucleară iar relația ei cu China este problemativă. Pot reapărea oricând conflicte între cele două ţări, la granița de nord. India a depășit China ca poziție de cel mai mare importator de arme. 
Grupurile teroriste din Afganistan și Pakistan sunt o provocare pentru chinezi. Cooperarea acestora cu separatiștii uiguri din provincia Xinjiang este o problemă serioasă pentru autorităților de la Beijing.
Principala zonă cu potențial ridicat de generare a unui conflict este Marea Chinei de Sud, unde disputele teritoriale sunt la ordinea zilei. Marea Chinei de Sud este pe locul al doilea între cele mai circulate rute comerciale maritime din lume din punct de vedere al volumului de marfă care o tranzitează. Pe lângă importanţa strategică, Marea Chinei de Sud este bogată în peşte şi are rezerve importante de petrol (7,7 miliarde de barili rezerve dovedite şi 28 miliarde de barili rezerve estimate). Consecinţa: fiecare dintre ţările care au ieşire la această mare - China, Taiwan, Filipine, Malaezia, Brunei, Indonezia, Singapore şi Vietnam - ridică pretenţii asupra apelor teritoriale ale celorlalte, revendicând insule nelocuite. Ascensiunea Chinei şi întărirea componentei militare navale a făcut ca zona să devină una cu risc ridicat de confilict. Două din statele cu care Statele Unite ale Americii au acorduri de apărare au probleme cu China, referitoare la insulele din largul mării: Japonia, privind insula Senkaku/Diaoyu; Filipine, legat de reciful Scarborough Reef și insulele Spratly.
China este înconjurată de state fragile sau cu risc ridicat de conflict. Șapte dintre acestea - Afganistan, Pakistan, Myanmar, Laos, Nepal, Coreea de Nord și Tadikistan - sunt considerate ca prezentând risc de conflict ridicat. Opt state din zonă sunt cotate cu șapte pe o scală a evaluării autocrației - Afganistan, Myanmar, Kazakhstan, Kirgizstan, Laos, Corea de Nord, Tadjikistan și Vietnam. Şapte au conflicte în desfășurare - Afganistan, Myanmar, India, Laos, Nepal, Pakistan și Tadjikistan și șapte prezintă risc ridicat pentru afaceri - Afganistan, Myanmar, Kirgistan, Nepal, Coreea de Nord, Pakistan și Tadjikistan.
Superputere


China este percepută, astăzi, ca o superputere economică dar și ca una militară în devenire. Deși bugetul militar chinez este, în sine, o necunoscută, creșterea acestuia a ajuns să depășeacă, din estimările analiștilor americani, bugetul militar al Marii Britanii. Evaluat între 120 și 180 miliarde de dolari americani, este al doilea buget militar după cel al SUA. 
Cheltuielile militare chineze pot fi comparate cu un aisberg, dezvăluind doar vârful. Pe cale de consecinţă, orice informaţie pe această temă trebuie luată cu precauție. Nimeni nu cunoaşte, cu exactitate, cum folosește Beijingul resursele financiare. pe termen lung. Cu certitudine, însă, dacă armata chineză se va dezvolta în ritmul de până acum, Statele Unite vor putea fi depăşite în privinţa cheltuielilor militare până în anul 2020. 
Din perspectiva politicii interne, acum, China se pregătește pentru al XVIII-lea congres al Partidului Comunist, a cărui dată oficială nu a fost încă anunţată oficial. Noii lideri aleşi la Congres care vor prelua destinele Chinei - a doua putere economică mondială - vor trasa politica pe următorul deceniu. Întrebarea este: ce curent va câştiga influenţa - cel pro-capitalist sau moştenirea maoistă? De o parte, fiii revoluţionarilor, deveniţi capitalişti convinşi - de cealaltă parte, Liga tineretului comunist, care vrea să reaprindă flacăra maoistă şi să reînvie egalitariste cu un amestec de protecţionism şi programe sociale în favoarea săracilor şi a agricultorilor care au migrat spre marile oraşe ale Chinei.

În august, pe malul Mării Galbene, la aproape 300 de kilometri de Beijing, în staţiunea Beidaihe, liderii chinezi s-au reunit în secret pentru a pregăti congresul. Astfel de întâlniri informale s-au desfășurat din 1954 și până în 2003, când au fost întrerupte de președintele Hu Jintao. 

Lupta pentru succesiune este în plină desfăşurare, în culise. Miza: cele nouă locuri din Comitetul Permanent al Biroului Politic al Congresului naţional al poporului - numit, în China, al „greilor". Preşedintele şi premierul fac parte din acest Comitet Permanent, dar trebuie să ia deciziile importante în acord cu ceilalţi şapte membri. Se ştie că Xi Jinping va fi, cel mai probabil, viitorul preşedinte iar Li Keqiang, premier - conform China Leadership Monitor. Cei doi reprezintă două tendinţe opuse - deci, sunt importante negocierile pentru numărul membrilor facţiunor respective în Comitetul Permanent.
O superputere diferită de “universalismul vestic”


Este binecunoscut că puterea globală se află într-un proces de translaţie către ţările în curs de dezvoltare. S-a discutat, însă, foarte rar, până acum, despre ramificaţiile politice şi culturale ale acestei răsturnări de situaţie. Absenţa dezbaterii pe această temă este generată de credinţa occidentală că toţi marii actori internaţionali vor deveni clone ale Vestului, că există o singură modernitate, cea vestică, apreciază The Guardian. Publicaţia britanică subliniază că o astfel de opinie este greşita şi superficială, întrucât normele vestice nu sunt o precondiţie a modernizării . 
China este o enigmă. Va fi clona Occidentului sau va fi foarte diferită şi, pe cale de consecinţă, va influenţa fundamental întreaga lume?

Este exclus să se “occidentalizeze” China, afirmă ziarul londonez. Desigur, va fi influenţată de vest, cum se şi întâmplă în prezent, însă va continua să fie profund diferită. 


Explicaţia acestui lucru este de natură subtilă.
În pofida faptului că, în ultimul secol, China a ţinut să se caracterizeze drept un stat-naţiune, este, în fapt, un stat-civilizaţie. Chinezii consideră că sunt, înainte de orice, o civilizaţie, nu o naţiune.Toate lucrurile care se combină pentru a constitui simţul identităţii chineze preced cu mult existenţa Chinei ca stat-naţiune. În plus, dincolo de întâietatea istorică, logica unui stat-civilizaţie este foarte diferită: este necesară o tolerare a diversităţii, având în vedere dimensiunea impresionantă a ţării şi numărul de etnii prezente. Această situaţie este rezultatul istoriei milenare şi a “conştiinţei civilizaţiei”
. Pentru chinezi, a fi diferit este un concept care nu are legătură cu felul în care alte societăţi percep “alteritatea”. Mai mult, de-a lungul ultimului mileniu, statul chinez nu a concurat pentru putere cu alte instituţii sau cu grupuri - precum biserica sau, respectiv, cu comercianţii. Puterea statului a fost şi este neîngrădită, situaţia fiind, încă o data, foarte diferită de cea din statele occidentale. 

China este cea mai veche civilizaţie continuă din lume - cu arhive care ajung în urmă cu 3.500 de ani şi ilustrează capacitatea poporului chinez de a depăşi orice obstacol şi de a-şi continua viaţa conform propriilor norme. 

Aceste caracteristici foarte specifice Chinei nu reprezintă piedici în ascensiunea sa la nivelul de superputere. Certifică doar faptul că va fi o superputere diferită de “universalismul vestic”.
STATELE UNITE ALE AMERICII: strategii militare 
Center for Strategic and International Studies (CSIS) din Washington a realizat un raport intitulat “Strategia apărării trupelor americane din regiunea Asia-Pacific: o evaluare independentă”. Documentul prezintă ceea ce pare a fi un ghid al pregătirilor militare pentru o confruntare cu China.

CSIS este un organism non-guvernamental, dar evaluarea sa a fost comandată de Departamentul de Apărare al SUA, în conformitate cu Legea pentru Autorizarea Apărării Naţionale din 2012, aspect ce conferă concluziilor şi propunerilor sale un statut aparte. Raportul a ocazionat discuţii ample cu personalul militar de vârf din cadrul Pacific Command al Pentagonului. Documentul CSIS a fost remis Pentagonului şi a captat atenţia publică după ce principalii săi autori - David Berteau şi Michael Green - au depus mărturie, la începutul lunii august, în faţa Hause Armed Services Committee.

Una dintre propunerile din raport eeste legată, explicit, de Australia: la punctul maritim HMAS Stirling - bază navală din vestul Australiei – se avea în vedere staţionarea unui portavion cu nouă escadrile de avioane, cel puţin două crucişătoare, distrugătoare dotate cu rachete, un submarin şi o navă de aprovizionare. Dacă acestă idee ar fi pusă în aplicare, baza şi oraşul din apropiere - Perth - s-ar fi transformat într-o ţintă potenţială pentru rachete nucleare chineze şi ruse. 
În raport se menţionează că “geografia Australiei, stabilitatea sa politică şi infrastructura sa oferă avantaje militare profunde şi notabile Statelor Unite în contextul creşterii gamei sistemelor de armament ale Chinei”
. În baza acestei argumentaţii se mai propune şi construirea unei baze aeriene în Australia.

Ministrul australian al Apărării, Stephen Smith, a contrazis această idee într-o declaraţie făcută la începutul lunii august. “Nu avem baze militare americane în Australia şi nu ne propunem să avem. Am discutat, însă, despre facilitarea accesului la instalaţiile noastre aeriene sau maritime. Nimic altceva”
 a subliniat Stephen Smith.
Memento
În cadrul unor dezbateri asupra securităţii organizate, în iunie, la Singapore, secretarul american al Apărării, Leon Panetta, a anunţat o redesfăşurare a celei mai mari părţi a flotei navale americane către Oceanul Pacific până în 2020, în cadrul unei noi strategii militare a Statelor Unite axată asupra Asiei.“Până în 2020, marina americană îşi va repoziţiona forţele, distribuite în prezent în proporţie de aproximativ 50%-50% între Pacific şi Atlantic, ajungând la 60%-40% în favoarea Pacificului - unde vor ajunge inclusiv şase portavioane, precum şi majoritatea navelor şi submarinelor noastre”.


China a reacţionat imediat prin intermediul agenţiei China Nouă,  subliniind că nu este momentul pentru a “crea valuri” în Marea Chinei Meridionale - teritoriu disputat de mai multe ţări. A denunţat “conceptul puternic supraevaluat de “ameninţare chineză” la libertatea de navigare în Marea Chinei Meridionale”.“Este recomandabil pentru anumite persoane să nu vină să tulbure aceste ape” pentru care “pretendenţi, întăriţi - sau nu - de noua postură a Statelor Unite, au aprins focul şi acum aţâţă flăcările”
 în timp ce Beijingul are “dorinţa reală” de a transforma această mare într-o “mare a păcii”.
În noiembrie 2011, preşedintele american Barack Obama se referea, în cursul unei vizite în Australia, la o consolidare a prezenţei americane în regiunea Asia-Pacific, ca măsură-replică la ambiţiile regionale ale Chinei.

În Australia, Statele Unite dispun, din primăvară, de puşcaşi marini, al căror număr urmează să crească până la 2.500.

Decizia americană a provocat nemulţumire la Beijing. A oferit, însă, asigurări celorlalte state din zonă, care au dedus că Statele Unite îşi vor apăra aliaţii şi interesele în regiune în faţa creşterii puterii şi revendicărilor Chinei.

Evaluarea CSIS evidenţiază că obiectivul geostrategic american în regiunea Asia-Pacific este prevenirea "dezvoltării în regiune a oricărui stat hegemonic, care ar putea ameninţa interesele americane prin încercarea de a obstrucţiona accesul american sau dominaţia asupra domeniului maritim. Privită din această perspectivă, problema actuală cea mai importantă a Statele Unite în Asia este creşterea puterii, influenţei şi pretenţiilor Chinei la o supremaţie regională."
 

Raportul admite că strategia militară este legată de imperativele economice. Apreciază "acordurile de parteneriat Trans-Pacific (CET) şi acordul pentru comerţ liber dintre America şi Coreea" ca fiind cruciale pentru "o structură comercială trans-pacifică de durată, care susţine accesul şi influenţa americană în regiune." Documentul apreciază că SUA "trebuie să integreze toate aceste instrumente de putere naţională şi să nu se bazeze excesiv pe capacităţilor sale militare."
 

După ce a identificat China ca fiind principalul potenţial rival, raportul indică faptul că nu este oportună repetarea strategiei de izolare folosită de SUA în cazul fostei Uniuni Sovietice, în timpul Războiului Rece. Este exclus un aranjament de împărţire a puterii cu China sau, după cum i-a fost descris Comitetului Serviciilor Armate "un acord bipolar care recunoaşte interesele de bază ale Beijingului şi împarte implicit regiunea". 
Raportul CSIS respinge orice retragere a Americii din Asia, întrucât regiunea ar reveni, ca influenţă, Chinei.

Documentul propune o strategie militară. Autorii raportului nu sugerează deschis un război cu China, căci "consecinţele unui conflict cu acea naţiune sunt aproape de neconceput şi ar trebui evitate pe cât de mult posibil, în funcţie de interesele SUA."
 Nu exclud, însă, posibilitatea unui conflict în cazul în care interesele SUA ar fi în joc. în caz de conflict. Armata SUA trebuie să demonstreze disponibilitatea şi capacitatea de a lupta şi de a câştiga, atât în condiţiile cele mai dificile asociate cu A2AD (anti-access/area denial) cât şi în cazul altor ameninţări la adresa operaţiunilor armatei americane din vestul Pacificului.
Planificatorii strategici americani sunt preocupaţi în special de aşa-numitele capacităţi militare A2AD ale Chinei - dezvoltarea unor submarine sofisticate, unor rachete şi avioanelor de război de natură să prezinte un pericol pentru marina SUA din Vestul Pacificului. 
Raportul CSIS prezintă aprobator repoziţionarea şi consolidarea forţelor militare americane în Vestul Pacificului, accelerate în cadrul "rebalansării" Asiei din perioada administraţiei Obama. Acţiunile includ: consolidarea bazelor americane, staţionarea trupelor şi mijloacelor militare în Japonia şi Coreea de Sud; construirea unor forţe americane în Guam şi Insulele Mariane de Nord - situate strategic în Pacificul de Vest; staţionarea navelor combatante de coastă în Singapore - nave de război relativ mici, rapide, flexibile, capabile să culeagă informaţii secrete, de operaţiuni speciale şi de debarcare a trupelor cu vehicule blindate; o mai amplă utilizare a bazelor navale şi aeriene australiene şi poziţionarea a 2.500 de puşcaşi marini în nordul oraşului Darwin. În plus, raportul confirmă că SUA au purtat discuţii cu Thailanda, Filipine şi Vietnam pentru un posibil acces la bazele lor.

Documentul evaluează atât eforturile americane pentru consolidarea legăturilor militare în întreaga Asie - din India, Bangladesh şi Sri Lanka până în Birmania, Indonezia şi Noua Zeelandă - cât şi legăturile cu aliaţii săi oficiali. În cadrul clasamentului efectuat pentru planurile militare de urgenţă, acestea pornesc de la un nivel scăzut şi ajung la unul de intensitate mare. Australia, Japonia şi Coreea de Sud sunt identificate ca fiind aliaţii critici "în cazul unei intensităţi mai mari" – altfel spus, un conflict militar cu China - în timp ce alţi aliaţi şi parteneri se situează la un spectru de intensitate inferior. Raportul CSIS dezbate toate aceste planuri de urgenţă, dar se concentrează asupra celor de "intensitate mare". Printre recomandări sale se numără consolidarea acordurilor militare cu Coreea de Sud, Japonia şi Australia, dezvoltarea unor acorduri între aceşti aliaţi şi implementarea ultimului acord militar cu Japonia şi Coreea de Sud. Privind Japonia, documentul scoate în evidenţă importanţa strategică a oraşului Okinawa: este “situat central" între Asia de Nord-Est şi Asia maritimă de Sud-Est, iar “în cadrul unei strategii A2AD este poziţionat astfel încât facilitează luptele din cadrul unui scenariu de o intensitate mai mare”
. 

Documentul CSIS cuprinde o listă substanţială a măsurilor care ar putea fi luate pentru a consolida semnificativ puterea militară americană în întreaga regiune. Pe lângă poziţionarea unui portavion nuclear american în Australia de Vest, lista mai include: dublarea numărului de submarine nucleare de la baza din Guam; implementarea navelor combatante de coastă în Coreea de Sud; dublarea forţelor maritime din Hawaii; plasarea permanentă a unui bombardier în Guam; stimularea supravegherii printr-un echipaj sau cu nave fără pilot în Australia sau Guam; modernizarea apărării anti-rachetă în Japonia, Coreea de Sud şi Guam şi consolidarea forţelor americane de teren. CSIS recomandă analizarea tuturor acestor opţiuni - în mod special ca în Guam să fie plasate mai multe submarine. Guam se situează la o distanţă de atac scurtă asupra căilor maritime şi bazele navale chineze.

Conex:
În ianuarie, Barack Obama a prezentat strategia militara americana.. 

Noua strategie a Pentagonului - “Susţinerea Conducerii Globale Americane: Priorităţi pentru Apărare în secolul XXI” - stabileşte orientarea politicii militare şi externe a SUA dinspre Orientul Mijlociu înspre Asia. 

Documentul precizează că “interesele economice şi de securitate ale SUA sunt legate indisolubil de evoluţia zonei care se întinde din Pacificul de Vest şi Asia de Est înspre Oceanul Indian şi spre Sud.”
 Acest lucru presupune că "dacă va fi necesar, ne vom îndrepta spre regiunea din Asia Pacific." Se subliniază necesitatea extinderii reţelei de alianţe militare şi de parteneriate, denumind în mod special India “o ancoră economică regională (…) din Oceanul Indian”.
China este identificată ca o ameninţare la adresa intereselor americane. Se propune “o clarificare a intenţiilor sale strategice, pentru a evita tensiunile din regiune". Documentul precizează că SUA, împreună cu aliaţii săi, trebuie să acţioneze pentru a “proteja libertatea de acces pe întreg teritoriul comun”. 
Reacţia chineză nu a întârziat să apară. Într-un comentariu al Agenţiei Xinhua se preciza, cu referire explicită la sporirea prezenţei americane în regiunea Asia-Pacific, că „SUA ar trebui să se abţina să-şi flexeze muşchii, întrucât nu va ajuta la rezolvarea disputelor regionale”
. Mai mult, „dacă SUA aplică militarismul în regiune, va fi ca un taur într-un magazin de porţelan şi va pune în pericol pacea, în loc sa sporească stabilitatea regională". 

Reorientarea militară a Pentagonului către Asia-Pacific este corelată cu strategii destinate reducerii influenţei economice şi politice a Chinei atât la nivel continental cât şi  internaţional..

Într-un eseu publicat în luna noiembrie a anului trecut sub titlul                      “Re-Orienting America” Richard Haass - preşedintele Consiliului pentru Relaţii Externe - a avertizat că SUA, din cauza preocupării pentru Orientul Mijlociu “nu au acordat atenţia necesară Asiei şi Pacificului de Est, acolo unde se va scrie o mare parte din istoria secolului XXI"
 Considerând "redescoperirea Asiei" ca fiind oportună, Richard Haass a precizat că SUA ar trebui să se asigure, legat de China “că nu va fi niciodată tentată să-şi folosească puterea sa tot mai mare pentru acte de constrângere.”
Un element central al strategiei militare a SUA este deţinerea controlului naval asupra unor puncte-cheie din sud-estul Asiei, mai ales asupra Strâmtorii Malacca, prin care China importă materii prime de energie din Orientul Mijlociu şi Africa. Libertatea de navigare a navelor de război americane prin aceste căi strategice înseamnă, de asemenea, capacitatea marinei americane de a bloca China. Astfel ar putea fi controlată, indirect, economia chineză. 

Memento

Deplasarea centrului de greutate al interesului din zona atlantică în Pacific a fost indicată în revizuirea politicii de apărare, făcută de Pentagon, în 2006. Atunci s-a hătărât relocarea a de cel puţin şase portavioane şi 60% din submarinele americane din Oceanul Atlantic în Oceanul Pacific.

În ultimii doi ani SUA şi-au consolidat constant alianţele militare şi legăturile sale în întreaga zonă a Pacificului, în special cu Japonia, India şi Australia. Statele Unite au oferit nave de război Filipinelor, au efectuat exerciţii comune cu Vietnamul, au plasat nave de luptă noi pe litoralul din Singapore, au anunţat o vânzare masivă de arme spre Taiwan şi au ridicat interdicţia de cooperare cu forţele speciale Kopassus din Indonezia. 
Anul acesta, la Conferinţa Asociaţiei Naţiunilor din Asia de Sud-Est (ASEAN) desfăşurată în iulie, în Cambodgia, au avut loc reuniuni cu reprezentanţi ai structurilor diplomatice din SUA, UE şi Japonia. Cea mai acută dispută a vizat problema insulelor din Marea Chinei de Sud asupra cărora ridică pretenţii, pe lângă China, Vietnam, Filipine, Malaezia, Brunei şi Taiwan. În trecut, disputa  a îmbrăcat forma unor ciocniri pe mare între China şi Vietnam, precum şi unei confruntări între China şi Filipine.
Ţările ASEAN au elaborat propuneri pe marginea punctelor principale ale codului de comportament în problema insulelor din Marea Chinei, apreciindu-se că adoptarea acestuia va permite depăşirea divergenţelor prin metode paşnice. Ministerul de Externe de la Beijing a reacţionat evaziv: China va fi gata să discute codul cînd vor fi întrunite toate condiţiile necesare.
În spatele acestei formulări se regăseşte faptul că Beijingul interpretează încercările de a formula o poziţie comună a ASEAN ca fiindu-I ostile. Beijingul vrea să rezolve problemele pe principii bilaterale, desfăşurând negocieri cu fiecare ţară în parte care reclamă drepturi asupra insulelor, precizează Nezavisimaia Gazeta. 

Washingtonul se foloseşte de aceste dispute pentru a stopa expansiunea Chinei, apreciază publicaţia moscovită, care se referă şi la Rusia - un alt actor prezent în zona Asia-Pacific, a cărui importanţă nu poate fi neglijată. “În ceea ce priveşte interesele Rusiei în regiune, disputa din jurul insulelor se răsfrînge asupra relaţiilor ruso-chineze. Rusia livrează bombardiere Su-30 Vietnamului, iar o companie afiliată Gazprom desfăşoară, pe baza unui acord cu aceeaşi ţară, lucrări de cercetare în Marea Chinei de Sud.”

Rusia priveşte spre Pacific

Rusia, care trebuie să facă faţă problemelor legate de datoriile principalului său partener de comerţ, Uniunea Europeana, se reorientează spre est. Intenţionează să construiască o rafinărie pe coasta Pacificului şi ar putea exporta cereale în Orientul îndepărtat. În acelaşi timp, companiile Toyota Motor şi Mazda Motor iau in considerare construirea unor fabrici în Rusia. 

“Peisajul economic se schimbă în faţa noastră. În următoarele două decenii, ţările în curs de dezvoltare vor fi motorul creşterii economice şi vor întrece expansiunea economică din ţările dezvoltate, ceea ce va duce la o schimbare inevitabilă a fluxului comercial şi financiar”
 a afirmat Vladimir Putin. Astfel, Rusia îşi îndreaptă privirile spre Asia, pe masură ce Uniunea Europeană - care acoperă aproximativ jumatăte din afacerile comerciale ale Rusiei - se zbate în criza datoriilor. 

Potrivit lui Vladimir Putin, cele 21 de state din cadrul organizaţiei APEC (Asia-Pacific Economic Cooperation) reprezintă “cel mai bun pariu” în vederea stimulării creşterii economice globale, spre deosebire de pieţele tradiţionale - precum SUA şi Europa. “Rusia a făcut parte din regiunea Asia-Pacific de mult timp. Această regiune dinamică este cel mai important factor pentru viitorul ţării, precum şi pentru dezvoltarea Sibieriei şi a Orientului îndepărtat”
 a subliniat liderul de la Kremlin. 

 “Dacă va exista o creştere rapidă oriunde în lume, acesta va fi locul”
 a subliniat Vladimir Putin, referindu-se la regiunea Asia-Pacific. Aceasta a înregistrat o creştere de 4,1% în 2011, depăşind rata de 3,9% la nivel global. 

Ţintele declarate ale Rusiei în cadrul APEC sunt liberalizarea comerţului, integrarea regională, siguranţa alimentară, transporturile, inovarea, piaţa financiară şi piaţa muncii. Ţările APEC ar putea reprezenta o treime din comerţul Rusiei, până in 2025, potrivit lui Andrey Kostin, director executiv al VTB Group. 

Ponderea comerţului Rusiei cu Uniunea Europeană a scăzut permanent, din 2006 până în prezent, de la 56% la 46%. În compensaţie, comerţului cu zona Pacificului a crescut de la 15% la 23%. 
În al doilea trimestru din 2012, PIB-ul Rusiei a crescut cu 4% comparativ cu perioada similară din 2011. Vladimir Putin a solicitat guvernului de la Moscova să majoreze investiţiile cu 25% din PIB până în 2015 şi cu 27% până în 2018, faţă de 21% anul trecut. 

FLASH

SIRIA: CRIZĂ UMANITARĂ

Cea mai sângeroasă lună de la începutul conflictului

Grupurile de activişti sirieni au anunţat că august a fost cea mai sângeroasă din cele 17 luni scurse de la începutul revoltelor împotriva regimului al-Assad: 5.000 de persoane au fost ucise.

UNICEF a anuntat că în ultima săptămână a lunii august 2012 au fost ucise 1.600 de persoane, cea mai mare cifră săptămânală de la începutul crizei.

„În ultima săptămână din august au fost masacre mari şi regimul a făcut operaţiuni ample în incercarea de a zdrobi revolta. Actele de violenţă din august au fost fara precedent”
 a afirmat Omar Idilbi, activist al grupului Comitetele de Ordonare Locala, cu sediul la Cairo, subliniind că numarul mare de morti este cauzat de folosirea intensă a forţei aeriene şi a artileriei împotriva insurgenţilor.

Războiul civil din Siria a ajuns într-o fază de maximală duritate în august, când forţele guvernamentale au început să folosească aparatele de zbor pentru a curma revolta. 

Exodul refugiatilor din Siria este accelerat. În ultimele două săptămâni din august, aproximativ 5000 de refugiaţi sirieni au trecut, zilnic, frontiera în Turcia. Numarul de refugiaţilor care au ajuns în tabăra din nordul Iordanului s-a dublat, a relatat Reuters. 
Turcia a suplimentat numărul taberelor de refugiaţi - ajugând, astfel, la capacitatea de 120.000 de persoane. Însă, mulţi dintre cei care vor sa părăsească zona de conflict ramân blocaţi în Siria. 

"Vom cere Organizaţiei Naţiunilor Unite să fie mai activă în sensul spriijinirii sirienilor în propria lor tara” a declarat un oficial turc.
Potrivit ONU, iar 2,5 milioane de sirieni au nevoie de ajutor umanitar. 

Revolta din Siria este cea mai puternică dintre mişcările subsumate Primăverii Arabe, care au determinat schimbări de regim în Egipt, Tunisia, Yemen şi Libia. 

 Noi victime şi printre jurnalişti

Un jurnalist american, free-lancer - Austin Tice - a fost dat dispărut. Nu există ştiri despre el de la jumatătea lunii august. Acest caz de disăariţie se adaugă jurnaliştilor despre care se crede că sunt deţinuti in Siria. Alţii, au plătit cu viaţa deplasarea în zona de conflict. 
Austin Tice transmitea informaţii pentru Washington Post. În plus, obişnuia să posteze mesaje pe Twitter şi fotografii pe flickr.com - pe cale de consecinţă,  a atras puternic atenţia asupra lui. Ultima sa postare datează din 11 august, pe Twitter.  Jurnalistul american se pregătea să părăsească Siria.
Conform CNN, vestea dispariţiei sale a apărut în aceeaşi zi în care organizaţia Reporters sans frontières a anunţat că un jurnalist care lucra pentru guvernul sirian a fost ucis pentru sprijinul acordat Opoziţiei. Mosaab Mohamed Saeed al-Odallah a fost ucis în timpul unui raid asupra locuinţei sale din Damasc. Este al zecelea jurnalist ucis în acest conflict, conform Reporters sans frontières .Ziarista Mika Yamamoto, in varsta de 45 de ani, de la The Japan Press, a murit în august după ce a fost atinsă de un proiectil. 

Siria a restricţionat accesul jurnaliştilor internaţionali, refuzând în mod constant, să le acorde vize de intrare. Mulţi ziarişti au reuşit să transmită din Siria trecând fraudulos frontiera - cazul lui Austin Tice.  
Ferme reacţii internaţionale

Franţa, gata să recunoască un guvern provizoriu al opoziţiei siriene
François Hollande a transmis opoziţiei siriene să formeze un guvern provizoriu, pe care Franta îl va recunoaşte. 
„Franţa roagă opoziţia siriană să formeze un guvern provizoriu, care să reprezinte legitim Siria. Franţa va recunoaşte acest guvern provizoriu odată ce va fi format”
 a declarat François  Hollande. 

Potrivit The Guardian, declaraţia preşedintelui Franţei se constituie într-o încercare de a face presiuno asupra liderului sirian Bashar al-Assad. 
François Hollande s-a întâlnit cu noul mediator internaţional, Lakhdar Brahimi, succesorul lui Kofi Annan. Lakhdar Brahimi a declarat că, deşi „necesar”, „nu va fi simplu” să fie oprit „acest război civil”
.

Ministerul sirian de Externe a încercat să nege, implicit, termenul de război civil. "Ceea ce se întâmplă pe teren, sunt crime teroriste care vizează poporul sirian şi care sunt făcute de grupări înarmate susţinute de ţări cunoscute"
.
Casa Albă avertizează direct, dur, Damascul
„Nu am dat vreun ordin pentru o intervenţie militară în Siria, dar dacă se va dovedi că se folosesc arme chimice, acest lucru îmi va schimba radical modul de gândire” a declarat Barack Obama. "Supraveghem situaţia atent, am pregătit o strategie şi am avertizat toate statele din regiune că situaţia este grava şi că vor fi consecinţe la fel de grave dacă se va depăsi „linia roşie”"
 a mai subliniat liderul de la Casa Albă. 
Este pentru prima data cand presedintele american ameninta in mod direct Siria, comenteaza The New York Times.

Declaraţia lui Barack Obama survine la scurt timp după ce preşedintele Franţei, Fraçois Hollande, a subliniat că „o soluţie politică in Siria nu este posibilă fără înlăturarea de la putere a lui Bashar al Assad”
. 

Pentagonul a precizat că exista informaţii potrivit cărora forţele lui Bashar al Assad au transferat o parte din arsenalul militar în locuri necunoscute. Pe de altă parte, experţi în problema siriană sunt de părere că mutarea face parte din strategia Siriei de a-şi proteja arsenalul militar, nu neapărat pentru a fi folosit. 

Ministrul sirian de Externe declarase, anterior, că Siria ar putea folosi arme chimice în cazul unei intervenţii militare străine, contra forţelor armate din exterior - dar niciodată nu le va folosi împotriva propriului popor. 
Bashar al-Assad: „Poporul sirian va lupta împotriva complotului străin”

Preşedintele sirian Bashar Al-Assad a declarat că sirienii vor lupta cu „complotul străin” îndreptat împotriva ţării sale şi a Orientului Mijlociu. 

„Poporul sirian nu va lăsa complotul străin să-şi atingă scopurile. Ceea ce se întâmplă acum nu este dirijat doar împotriva Siriei, ci împotriva întregii regiuni”
 a declarat Bashar Al-Assad. 
În timpul primirii unui emisar iranian la Damasc, Bashar al-Assad a afirmat că „Siria va continua strategia sa de rezistenţă” în pofida „colaborării dintre ţările occidentale şi anumite state din regiune pentru ca ea să îşi schimbe poziţia”
 
Încă de la inceputul revoltelor, Bashar al-Assad i-a acuzat pe cei care luptă împotriva regimului ca formează „bande de terorişti înarmaţi”
 şi se află în solda străinătăţii. De asemenea, a acuzat Arabia Saudită, Qatar şi Turcia că finanţează şi înarmează rebelii, cu scopul de a produce haos în Siria. 
EXTREMA DREAPTA CÂŞTIGA TEREN PESTE OCEAN:

GRUPĂRI NEONAZISTE ÎN SUA

Wade Michael Page, cel care a ucis, la începutul lunii august 2012, şase persoane într-un templu sikh din Wisconsin, este adeptul teoriilor rasiste privind supremaţia rasei albe. În Statele Unite sunt circa cincisprezece grupări neonaziste cunoscute, afirmă Stéphane François, cercetător la Centrul Naţional de Cercetare Ştiinţifică (CNRS), specialist în extrema dreapta, într-un interviu pentru săptămânalul L'Express.

Celor 15 grupări neonaziste cunoscute li se adaugă mai multe „miliţii” şi „biserici ariene” - mai exact,congregaţii protestante care disociază Vechiul Testament de Noul Testament şi promovează arianismul după modelul „creştinismului pozitiv” al naziştilor, potrivit cercetătorului.

„Aceste grupuscule neonaziste pot fi împărţite împărţi în trei categorii. „Smintiţii” („lunatic fringe”) nu sunt foarte periculoşi, în pofida declaraţiilor lor virulente. Cel mai cunoscut dintre aceştia este Gary Lauck, liderul unui mic partid naţional-socialist american, care îl imită întru totul pe Hitler, se îmbracă la fel cu el şi are aceeaşi mustaţă”
 a detaliat Stéphane François.

Urmează „universitarii” - intelectuali, naţionalişti albi, care fac propagandă pentru conservarea rasei albe. 

Există şi categoria grupărilor mai periculoase, precum „Storm Front”, creată de foşti adepţi ai Ku Klux Klan, care promovează activ „lupta raselor” între grupurile etnice. 

Unii militanţi ai extremei dreapta s-au delimitat de faptele ucigaşului din Oak Creek. „Gestul lui Wade Michael Page corespunde întru totul strategiei lupului singuratic, teoretizată de un militant al extremei dreapta americane, Joseph Tommasi, el însuşi influenţat de William Luther Pierce. Acesta din urmă este autorul unui roman de anticipaţie, „Turner Diaries”, care prezintă destinul lui Earl Turner, un „erou” transformat în martir după ce i-a eliminat, împreună cu o mică grupare devenită din ce în ce mai importantă, pe negri şi pe evrei din ţară şi a restabilit supremaţia rasei albe. „Turner Diaries” este considerat de FBI un fel de „biblie” a dreptei rasiste, mai ales după atentatul din Oklahoma City, comis de Timothy McVeigh în 1995”
 a precizat specialistul.
FBI supraveghează cu atenţie aceste grupări neonaziste, mai ales după atentatele de la Oklahoma City -1995 - şi Atlanta - 1996 „dar, atâta timp cât ele nu trec la acţiune, poliţia le lasă libertatea relativă de a acţiona”
 a apreciat Stéphane François.

Dacă Wade Michael Page a fost soldat, acest lucru nu înseamnă neapărat că în armată sunt mulţi militanţi ai extremei dreapta. „În armata americană, care este o armată de profesionişti, sunt mulţi care aparţin diverselor minorităţi etnice,  provin din medii modeste. Adesea, se angajează în armată ca să-şi poată plăti studiile. Există, totuşi, un precedent, cel al fostului locotenent colonel Michael Aquino, care a creat un grup satanist ce proclamă supremaţia rasei albe, Templul Satanei”
 a afirmat cercetătorul.

Wade Michael Page era membru al unei trupe de rock, End Apathy. Trupele muzicale sunt deseori folosite de mişcările de extremă dreapta. 

„În Europa occidentală, la fel ca în Statele Unite, există multe mişcări de skinheads sprijinite de trupe de rock. Este o modalitate de a-i atrage pe fani, iar melodiile lor sunt un mijloc de a transmite sloganuri mult mai uşor decât lungile discursuri publice. Primele dintre aceste grupuri au fost britanice, mai ales mişcarea „Blood and Honour”, apărută la sfârşitul anilor ′70. Cel mai cunoscut grup era „Skrewdriver”. În Franţa, aceste grupuri sunt mai supravegheate decât în Statele Unite şi, de obicei, concertele lor au loc pe ascuns. Sălile sunt rezervate sub pretextul altor acţiuni, nu pentru un concert'
 a precizat Stéphane François. 

„GREXIT”


„Grexit” este noul termen prin care se sugerează ideea exluderii Greciei din zona euro. Unele state europene se pregătesc deja pentru o astfel de situaţie, mai ferm ca în lunile trecute când era considerată, ami degrabă, o posibilitate teoretică. Tot mai des, ieşirii Greciei din zona euro îi este asociată ideea de destrămare a uniunii monetare.
Finlanda se pregăteşte pentru o criză financiară de amploare, în contextul intensificării tensiunilor din zona euro. Helsinki nu va mai tolera noi planuri de asistenţă financiară sau o uniune fiscală tacită, precizează The Daily Telegraph. Cotidianul difuzează un interviu cu ministrul finlandez de Externe, Erkki Tuomioja, în care acesta afirmă:

„Există un consens că o destrămare a zonei euro va comporta costuri mai mari, pe termen scurt şi mediu, decât gestionarea crizei. Nu există reguli privind renunţarea la euro, dar este doar o chestiune de timp. Fie statele sudice, fie cele nordice vor ieşi din zona euro, în condiţiile în care actualele planuri de austeritate creează situaţii foarte dificile pentru milioane de oameni, distrugând viitorul Europei. Este o catastrofă totală. În ritmul actual, riscăm să rămânem fără fonduri. Dar nimeni din Europa nu doreşte să fie primul care iese din zona euro, pentru a nu i se atribui întreaga vină.”

Cotidianul vienez Kurier reţine opinia vicecancelarului Michael Spindelegger - ministru de Externe şi lider al formaţiunii conservatoare ÖVP: 

„Avem nevoie de mai multe modalităţi pentru excluderea unui stat din uniunea monetară, ţări care nu îşi respectă angajamentele. Dacă aceste reglementări ar exista, consecinţele ar fi deja vizibile.”

Analiştii care au comentat opinia lui Michael Spindelegger consideră că o ieşire a Greciei din zona euro ar genera costuri imprevizibile pentru Uniunea Europeană, chiar şi riscul destrămării uniunii monetare. Reacţiile au intervenit la două săptămâni după ce ministrul de Finanţe din landul Bavaria, Markus Söder, a afirmat, pentru Bild, că Grecia ar trebui să părăsească zona euro anul acesta.

Pentru Germania problema pare a se pune diferit. 

Criza euro, încă nerezolvată, continuă să domine agenda politică din Germania. Germanii au putut urmări problemele cu care se confruntă Grecia, Spania sau Portugalia cu oarecare detaşare, nefiind afectaţi, până acum, de criza datoriilor din spaţiul euro. Exporturile germane sunt înfloritoare, şomajul este redus,

Dar, potrivit Organizaţiei Internaţionale a Muncii (ILO), această situaţie s-ar putea schimba radical şi rapid dacă se ajunge la „Grexit”- altfel spus, în cazul ieşirii Greciei din zona euro. 
Ekkehard Ernst, expert pentru prognoze la organizaţia amintită a Naţiunilor Unite, estimează, preluat de Deutsche Welle, că în anul 2014 rata şomajului ar putea creşte în Germania de la, în prezent, 6,8% la 9%. Această cifră s-ar putea menţine chiar timp de câţiva ani, apreciază Ekkehard Ernst. 
Economistul german consideră că şi în cazul în care Grecia nu este exclusă din spaţiul monetar european, dar se menţine prezenta situaţie, şomajul ar ajunge în Germania la 8%., din cauza agravării situaţiei economice.
Dincolo de orice apreciere estimativă, un lucru pare cert. Un "Grexit" sau chiar destrămarea zonei euro ar avea drept urmare o scădere considerabilă a încrederii pieţelor financiare internaţioane. Dacă s-ar reveni la monedele naţionale, Germania, ca putere exportatoare, e de părere Ekkehard Ernst, nu şi-ar mai putea vinde în aceeaşi măsură produsele, ceea ce ar avea ca urmare un excedent de mărfuri.

Opinia publică germană este, însă, profund defavorabilă rămânerii Greciei în zona euro. Publicaţia grecească To Ethnos face o radiografie precisă a realităţii: „În sânul opiniei publice germane, atmosfera este din ce în ce mai ostilă privind permanenţei Greciei în sânul zonei euro: 61 % din persoanele interogate de canalul de televiziune german ZDF au afirmat că doresc ca Grecia să fie expulzată din zona euro, faţă de doar 31% de opinii favorabile rămânerii ei în zonă”
.

Pe de altă parte, publicaţie elenă To Vima avertizează că noul termen la modă, „Grexit”, odată transpus în realitate, va avea efecte dramatice chiar şi pentru cele mai bogate ţări europene „Nu trece o zi fără să auzim că un lider politic german ne dă lecţii (…), avertizându-ne încă o dată că, până nu ne îndeplinim în totalitate obligaţiile, calea spre ieşirea din zona euro rămâne deschisă. (…) Oare nu pot vedea şi nu pot înţelege că această atitudine agresivă permanentă nu doar că nu ajută Grecia, ci alimentează o atmosferă de tensiuni sociale şi politice care devin exacerbate, în loc să rezolve problemele? Liderii europeni – cei germani în primul rând – trebuie să înţeleagă faptul că (…) preţul unei prăbuşiri a uniunii monetare nu va fi dureros doar pentru ţările din sudul Europei, ci şi pentru bogatele state nordice”
.

Referitor la urmările generale ale „Grexit”, concluzia ziarului Kathimerini scuteşte de orice comentariu:

„Cei care visează la “aruncarea Greciei în mare” trebuie să ştie că nu va fi salvată prin intervenţia divină, că nu se va încheia criza şi că întreaga lume va şti că pe această “navă” au fost sacrificaţi oameni. Se vor aduna mulţi monştri, dar nu pentru a-i salva pe cei care se pretind profeţi, ci pentru a devora şi alţi membri ai echipajului. Până când toţi vor dispărea.”

EXCEDENTUL DE EXPORTURI GERMANE ŞI DEZECHILIBRELE EUROPENE

“Excedentul de exporturi germane îngrijorează OCDE” averizează Der Standard. Anul acesta, organizaţia prevede că valoarea exporturilor germane va depăşi cu 200 de miliarde de euro - fie 6% din PIB - valoarea importurilor.  Berlinul contribuie, astfel, la dezechilibrele economice de pe continentul european şi ar putea fi tras la răspundere de către Comisia Europeană, apreciază Financial Times Deutschland.
Controversatul surplus comercial al Germaniei a cunoscut în ultima perioadă o majorare dramatică. Potrivit calculelor Institutului Ifo din München, excedentul de cont curent al Germaniei ar fi ajuns anul acesta la 210 miliarde dolari, atingând astfel cotele la care se afla înainte de criza financiară. Nici China, nici Japonia, nici chiar ţările producătoare de petrol, care exportă mult mai multe mărfuri şi capital decât importă, nu au atins aceste proporţii.
“Problema fundamentală nu s-a schimbat: cererea de pe piaţa internă este mult prea slabă”
 a precizat Peter Bofinger, membru al Consiliului german de experţi economici din cadrul guvernului federal.

Dezechilibrele comerciale au constituit, potrivit analiştilor economici, unul dintre principalii declanşatori ai crizei financiare globale - excedentele mari de cont curent al Chinei şi Germaniei jucând un rol semnificativ. Explicaţia este aceea că, atunci când un stat exportă semnificativ mai mult decât importă, un alt stat trebuie să importe semnificativ mai mult şi, în consecinţă, să se îndatoreze mult. Potrivit Ifo, Germania va ajunge în curând în centrul criticilor internaţionale.
În februarie, Bruxelles-ul a acoperit Berlinul, ridicând pragul de alertă al excedentului echilibrului comercial la 6% din PIB. Dar nu va proceda la fel în continuare, consideră Financial Times Deutschland, care prevede, de asemenea, că Uniunea Europeană va recomanda Germaniei să investească în sectorul serviciilor pentru a relansa consumul şi a reduce, pe această cale, diferenţa faţă de exporturi. Potrivit noului sistem de avertizare timpurie a crizelor macroeconomice din Europa, excedentele mari de cont curent constituie o ameninţare pentru stabilitatea economică a continentului. 

Scandalizat de criticile la adresa economiei germane, cotidianul Frankfurter Allgemeine Zeitung respinge dezbaterea asupra acestor „aşa-zise „dezechilibre”” pentru care „excedentele şi deficitele sunt probleme de aceeaşi anvergură”:

„Dacă ţările generează, în permanenţă, deficite comerciale şi acumulează datorii pe plan extern, situaţia nu este mai bună. În felul acesta au intrat în criză ţările de la periferia zonei euro. Deficitul lor comercial reprezintă o lipsă de competitivitate. Excedentele germane, în schimb, reflectă forţa şi structura economiei. Aceasta produce bunuri de care este nevoie în altă parte. Acest lucru nu reprezintă o problemă.”

Pe de altă parte, Süddeutsche Zeitung menţionează că „economiştii americani şi francezi au cerut guvernului german să-şi echilibreze balanţa comercială cu celelalte ţări ale UE”. 
ALERTĂ: 

PATRIMONIUL CULTURAL EUROPEAN, ÎN PERICOL

“Cultura a fost întotdeauna vulerabilă tăierilor de cheltuieli - dar cât de mult s-a întins efectul austerității asupra artelor?” trage un semnal de alarmă The Guardian, lansând - împreună alte ziare, precum La Stampa (Italia), El País (Spania), Süddeutsche Zeitung (Germania), Gazeta Wyborcza (Polonia), Le Monde (Franța) - un proiect paneuropean vizând realizarea unei hărți a programelor creative care au fost afectate de criza financiară. O hartă interactivă care arată unde se află inițiativele artistice care luptă pentru a supraviețui și îi invită pe cititori să trimită prin email detalii referitoare la instituțiile a căror supraviețuire se vede amenințată de conjuctura actuală.
„Criza euro nu este războiul Peloponesiac, dar cu oştile sale civilizate (că sunt oameni în negru sau vizionari în alb) ameninţă lumea la fel. Poate că Europa se salvează, dar nu va fi la fel. Nici cetăţenii săi, nici patrimoniul său. Când nu sunt bani pentru pensii, pare frivol să-i ceri pentru pietre. Dar pietrele din Grecia merită şi ele respect: peste ele s-a înrădăcinat un sistem politic de aspiraţie universală, numit democraţie, peste ele s-a ridicat o anumită idee de Europa” scrie El Pais.
În mod ciudat şi dureros, leagănele istoriei şi artei europene sunt, astăzi, ţări vlăguite de succesiunea criză-tăieri-criză. Grecia, Italia, Spania şi Portugalia au împreună 122 de locuri declarate Patrimoniu al Umanităţii de Unesco (13% din total). 
Italia, ţara cu cele mai multe locuri protejate de Unesco (47), pare a fi un exemplu concludent al contrazicerii ideii conform căreia istoria merge mereu spre înainte. Bugetul pentru Cultură a fost înjumătăţit în 2012. 
Gian Antonio Stella şi Sergio Rizzo, jurnalişti ai Corriere della Sera, dau numeroase exemple ale crepusculului artei în Italia, în lucrarea lor „Vandali, atacul la frumuseţile Italiei”. 
“Singurele bogăţii pe care le avem - peisajul, muzeele, satele medievale - suferă o agresiune, tocmai sectorul care ar putea fi o comoară a ţării în acest moment de criză” deplânge situaţia Gian Antonio Stella.
„Europa se rupe tomai pe la cusăturile clasice de unde a apărut. Germania, atât de entuziasmată de greci şi latini în secolul al XIX-lea, priveşte acum spre Grecia ca spre piciorul cu cangrenă pe care este mai bine să-l amputezi. Tăierile pe care le cere slăbesc portofele private şi publice. Până în iunie, bugetul Ministerului de Cultură elen suferise o tăiere de 35%, şi, pentru 2013 şi 2014, se prevăd altele adiţionale. Mai puţine mijloace pentru a proteja şi păzi” adânceşte expunerea realităţii, El Pais. 

În felul acesta, ziarul madrilen speră să sensibilizeze autorităţile ţărilor europene şi într-un mod pragmatic. Din cauza bugetelor extrem de reduse la Cultură, spargerile şi furturile din muzee riscă să devină o practică. În 5 martie a.c., în muzeul din Olimp, un jaf armat a fost o misiune foarte simplu de îndeplinit în lipsa personalului şi pazei adecvate. În ianuarie au fost furate un tablou de Picasso şi unul de Mondrian de la Galeria Naţională din Atena, păzită de un singur om. 

„Monumentele nu au voce, ne au doar pe noi” avertizează arheologii greci încercând, disperat, să atragă atenţia asupra abandonării extraordinarului patrimoniu elen: 17 locuri pe lista Unesco, 210 muzee şi colecţii de antichităţi, 250 de incinte arheologice şi peste 19 000 de monumente istorice declarate.
În Anglia, în afară de înclinarea Big Ben-ului cu 43 de centimetri, English Heritage - entitatea guvernamentală însărcinată cu îngrijirea patrimoniului în Marea Britanie - semnalează 3168 de monumente în pericol. Unele au nevoie de investiţii semnificative.

Există o excepţie în Europa. 

Franţa, în pofida crizei, a tăiat cu limite sumele pentru conservarea patrimoniului. În 2012 sunt luate în considerare 380,7 milioane de euro, în creştere uşoară cu 0,2% faţă de bugetul anului trecut.
Franţa este, însă, excepţia. Regula este dramatică: ţări grav afectate de criză dar care au un patrimoniu cultural imens, au început, din nefericire, să îl valorifice comercial. Este cazul Greciei, unde purtătorul de cuvânt al guvernului a declarat că, în viitor, monumentele naţionale antice vor fi valorificate comercial.  

Situaţia a atras un comentariu de o amară ironie în The Idependent:

 „S-a vorbit chiar și despre vânzarea soarelui Greciei, după ce Atena a avut discuţii cu Berlin despre exportarea energiei solare”. 

PRESA IRONIZEAZĂ OAMENII POLITICI, PRIN CITATE

În plină criză a zonei euro, avem norocul de a avea nişte politicieni care să ne spună cum stau lucrurile, ironizează Süddeutsche Zeitung, publicând o listă cu citate alese. 

„Rusia nu este Grecia.” (Vladimir Putin, prim ministru al Rusiei - martie 2010)

“Franţa nu este Grecia.” (Christine Lagarde, directorul Fondului Monetar Internaţional - mai 2010)

„Portugalia nu este Grecia, şi Spania nu este Grecia.” (Jean-Claude Trichet, preşedintele Băncii Centrale Europene - mai 2010)

“Spania nu este Grecia. Dar Grecia se află în situaţia actuală datorită unei politici precum cea a lui Zapatero în Spania.” (Mariano Rajoy, liderul opoziţiei spaniole - mai 2010)

“Ungaria nu este în aceeaşi situaţie ca şi Grecia.” (Olli Rehn, Comisarul European pentru Afaceri Economice și Financiare - iunie 2010)
“Este evident că Ungaria nu este Grecia.” (Gyorgy Matolcsy, ministru de Finanţe al Ungariei - iunie 2010)

“Spania nu este nici Irlanda, nici Portugalia.” (Elena Salgado, ministru de Finanţe al Spaniei - noiembrie 2010)

“Irlanda nu este nici Spania, nici Portugalia.” (Angel Gurria, secretarul general al OCDE - noiembrie 2010)

“Irlanda nu este Grecia.” (Angela Merkel, cancelar german - noiembrie 2010)

“Grecia nu este Irlanda.” (Giorgios Papakonstantinou, ministru de Finanţe al Greciei - noiembrie 2010)

“Irlanda nu face parte din teritoriul Greciei.” (Brian Lenihan, ministru de Finanţe al Irlandei - noiembrie 2010)

“Irlanda nu este Grecia.” (Michael Noonan, ministru de Finanţe al Irlandei - iunie 2011)

“Franţa nu este Grecia, şi nu este nici Italia.” (Barry Eichengreen, economist american - august 2011)

“Italia nu este Grecia.” (Rainer Bruederle, lider parlamentar al Partidului Liberal Democrat german - august 2011)

“Italia nu este Grecia.” (Silvio Berlusconi, prim ministru al Italiei - octombrie 2011)

“Austria nu este Grecia.” (Karlheinz Kopf, liderul grupului parlamentar al Partidului Popular Austriac - noiembrie 2011)

“Italia nu este Grecia.” (Christian Lindner, secretarul general al Partidului Liberal Democrat german - noiembrie 2011)

“Portugalia nu este Grecia, şi nu se va transforma în Grecia.” (Antonio Saraiva, şeful Confederaţiei Portugheze a Industriei - februarie 2012)

“Spania nu este Grecia.” (Richard Youngs, directorul think-tank-ului FRIDE, Madrid - mai 2012)

“Portugalia nu este Grecia.” (Pedro Passos Coelho, prim ministru al Portugaliei - iunie 2012)

“Italia nu este Spania.” (Ed Parker, senior director al agenţiei de evaluare Fitch Ratings - iunie 2012)

“Grecia nu este Argentina.” (Yiannis Stournaras, ministru de Finanţe al Greciei - iulie 2012)

“Germania nu este Zimbabwe.” (Paul Casson, gestionar de fonduri la Henderson Global Investors - iunie 2012)

“Spania nu este Uganda.” (Mariano Rajoy, prim ministru al Spaniei - iunie 2012)

“Uganda nu-şi doreşte să fie Spania.” (Asuman Kiyingi, ministru de Externe al Ugandei - iunie 2012)

